
1. ÜLDOSA

1.1. Töö tellija ja teostaja 

Töö tellija on Tallinna Linnavalitsus, Vabaduse Väljak 7, 15199 Tallinn

Töö teostaja on OÜ Levacon,  E. Vilde tee 66, p/k 973 13402 Tallinn

1.2. Töö eesmärk

Töö eesmärk on Tallinna elanike ja ettevõtete ohutuse suurendamise võimaluste väljaselgitamine  ohtlike ainete vedamisel ja hoidmisel toimuda võivate õnnetuste eest ning nende võimaluste realiseerimiseks vajalike korralduslike meetmete esialgne (ligikaudne, põhimõtteline) kavandamine. 

Töö kujutab endast ettevalmistavat etappi asumaks lahendama teemat “Ohtlike ainete vedamise ja hoidmisega seotud õnnetuste ärahoidmise süsteemi täiustamine Tallinnas” ja arendamaks kompleksset teemat “Tallinna Linnavalitsuse juhtimissüsteemi täiustamine kvaliteedijuhtimise põhimõtetel ja võrdlusuuringute alusel Helsingi Linnavalitsusega”. 

1.3. Töö metoodilised alused

Töö metoodilised alused on: eesmärgistatud protsesside teooria, suurte organisatsioonide projekteerimise ja täiustamise metoodika ja võrdlusuuringute (benchmarking) teostamise põhimõtted. Eesmärgistatud protsesside teooria  rakendamise peamised etapid on töö eesmärgi püstitamine, olemasoleva olukorra analüüs, lahendamist vajavate probleemide väljaselgitamine, võimalike alternatiivsete lahenduste väljatöötamine ja omavaheline võrdlemine ning optimaalse lahenduse leidmine. Suurte organisatsioonide projekteerimise ja täiustamise metoodika rakendamine piirdub käesolevas eeluuringus ettepanekuga täiendada Linnavalitsuse ametite ülesandeid funktsioonidega, mis käsitlevad ohtlike ainete vedamist ja hoidmist Tallinnas. Võrdlemiseks on esitatud ohtlike vedude korralduse kirjeldus Helsingi sadamas.    

1.4. Töö põhilised tulemused

Töö põhilised tulemused:

· on kirjeldatud ohtlike ainete vedamisel ja hoidmisel õnnetuste tekkimise võimaluste hindamise ning õnnetuste ärahoidmise ja tagajärgede likvideerimise olemasolevat korda Tallinnas ja välja selgitatud rida selle puudusi ja probleeme;

· on välja selgitatud esmane vajadus suurendada tähelepanu õnnetuste ärahoidmise meetmetele ohtlike ainete vedamisel ja hoidmisel Tallinnas;

· on uuritud ohtlike ainete vedamise ja hoidmise ohutuse tagamise juriidilisi ja korralduslikke võimalusi riigi ja Tallinna linnavõimu poolt ning esile toodud rida ebakohti, mis esinevad olemasolevas süsteemis ja selle rakendamisel; 

· on välja selgitatud ohtlike ainete vedamise ja hoidmise ohutuse tagamise korra täiustamise vajadus Tallinnas;

· on esitatud esialgsed ettepanekud ohtlike ainete vedamise ja hoidmise ohutuse tagamise korra täiustamiseks Tallinna Linnavalitsuse ametites (täitmist vajavate ülesannete tasemel, esimene etapp);

· on esitatud uuringu kava ohtlike ainete vedamise ja hoidmise ohutuse tagamise  kompleksse korra väljatöötamiseks Tallinna Linnavalitsuse ametites ja koostöö täiustamiseks Tallinna Linnavalitsuse ametite ja riigiasutuste ja -organite vahel;

· on koostatud metoodika ja kava uurimistöö “Tallinna Linnavalitsuse juhtimissüsteemi täiustamine kvaliteedijuhtimise põhimõtetel ja võrdlusuuringute alusel Helsingi Linnavalitsusega” läbiviimiseks.  

1.5. Töö teostajad 

Töö ja aruanne - Heino Levald, majandusdoktor, tehnikakandidaat, professor.  

Peatükk 4 ja lisa 1 - Jaak Arro, tehnikakandidaat.

Materjale oma kogumikest andis kasutada ja nõustas Sulev Roosma, Eesti Mereturismi Assotsiatsiooni president. 

2.  OHTLIKUD AINED EESTIS JA TALLINNAS 

Ohtlike ainete vedamine ja hoidmine Eestis toimub oma tarbeks ja transiidina.  

Oma tarbeks veetakse Eestisse sisse palju kemikaalide liike, siin toimub ka nende töötlemine ja valmistamine ning enamik neist on ohtlikud.  Suurima osa oma tarbeks sisseveetavatest ohtlikest ainetest moodustab vedelkütus - bensiin, diiselkütus ja kütteõli. Märkimisväärne on ohtlike ainete hulgas energeetilise gaasi osatähtsus, kasutamist leiavad ka muud ohtlikud gaasid ja ained. Oma tarbeks veetavate ja hoitavate ohtlike ainetega õnnetuste juhtumise võimalusi suurendab nende ainete esinemine väga paljudes kohtades, suurõnnetuste ohtu aga vähendab nende puhul see, et ainete kohalikud kogused on enamasti suhteliselt väikesed. Oma tarbeks sisseveetavate, valmistatavate ja töödeldavate ohtlike ainete kohta ning neid käitlevate ettevõtete kohta peetakse arvestust, pädevate organite poolt kontrollitakse ohtlike ainete käitlemise nõuete täitmist. Protsessid toimuvad suuresti kohalike inimeste ja omavalitsuste vaateväljas ning on nende poolt mõjutatavad. 

Hoopis suuremaid ohtlike ainete koguseid veetakse läbi Eesti transiidina.  Erinevalt oma tarbeks kasutatavatest ainetest esinevad transiidina veetavad ohtlikud ained suurtes hulkades raudteedel,  milliseid rongid läbivad, ja jaamades, kus vaguneid sorteeritakse ja tühjendatakse. Eriti suurtes kogustes esinevad ohtlikud ained sadamates, sadamaladudes ja reservuaarides ning sadamate lähistel, kuhu neid koondatakse selleks, et suurte laevade lastimiseks vajalik kaubahulk oleks kiiresti kättesaadav. Transiidi puhul on esikohal suurõnnetuste oht. Pealegi toimuvad transiidiprotsessid peamiselt linnades ja tihedasti asustatud aladel või nende lähistel, kus asuvad raudteejaamad ja sadamad ning seetõttu on juhtuda võivate suurõnnetuste tagajärjed eriti drastilised. Milline ka ei oleks nendeks õnnetusteks valmisolek ning milliseid vahendeid ja meetmeid ka ei oleks ette nähtud nende tagajärgede likvideerimiseks, on suurõnnetus, mis juhtub rahvusvahelises turismilinnas Tallinnas, 

· mida külastab aastas järjest enam välisturiste, 

· kus asub UNESCO kultuurimälestiste nimistusse kuuluv vanalinn, 

· mis taotleb Euroopa ühe kultuuripealinna staatust ja 

· on algatanud Euroopa roheliste pealinnade liikumise, 

tõeline rahvuslik katastroof.  

Eelpooltoodu tõttu peab transiidiga seotud õnnetuste ärahoidmine saama Tallinna linnavõimu esmaseks eesmärgiks. Sealjuures tuleb arvestada, et juba aastaid hoolimatult toimuvate transiitvedude ohutuse tagamine või piiramine on mitmeti äärmiselt keerukas ja täis huvide vastuolusid. Protsesside üleviimine tiheasustusest kaugemale nõuab suuri kulutusi, millised on tegemata, pole võimalik teha või ei taheta teha. Paljude arvates on olukorda muuta võimatu ning see võib kesta edasi. Kuid samal ajal katastroofioht Tallinnas järjest suureneb. Kõige lähemal oli suurõnnetus Tallinnas toimumisele 24 mail 2004 Muugal, kus oli süttinud bensiinivagunite kõrval kõrgepingeliini all asuv liiprite virn. Katastroofi hoidis ära päästetöötajate otsustav ja vapper käitumine. [Põhja-Eesti häirekeskus]. 

Transiidi kohta on kättesaadavad ainult statistilised andmed  selle kohta, milline on transiidi üldmaht läbi Eesti kaubaliikide kaupa. See, kuidas ohtlike vedude transiidimaht jaguneb linnade ja sadamate vahel, vajab uurimist sadamate kaupa, mida käesolevas eeluuringus ei tehtud. Sellist informatsioonisüsteemi, kust oleks võimalik teada saada, kuipalju ja millist transiitkaupa Eestis parajasti on ja kus see asub, pole praegu olemas. 

Transiidi mahu suurenemist läbi Eesti ja ohtlike vedude struktuuri näitavad järgmised andmed [Strateegiliste algatuste keskus]: 

Transiitkauba vedu läbi Eesti sadamate moodustas 
1995 aastal    9,9 mln. t. 









2002. aastal 33,6 mln. t.
Transiitkaubavedu raudteel moodustas 

2002. aastal 35,5 mln. t.



sealhulgas:  nafta ja naftasaadused 

         21,9 mln. t.   (81,4%)





        väetised


                       2,6 mln. t.     (7,0%)

Suur osa transiitkaubaveost raudteel läbis Tallinna linna.  Seda iseloomustavad järgmised andmed [E-Konsult]:

· 2003 aastal sorteeriti Ülemiste jaamas Tallinna, Paldiski, Maardu ja Muuga jaama minevat 80 635 tsisterni kütusega, keskmiselt 220 tsisterni ööpäevas, mis moodustab 10-11% nendesse jaamadesse minevate tsisternide üldarvust. Ülejäänud osa läheb läbi Ülemiste jaama Tallinna, Paldiski, Maardu ja Muuga jaama otse ilma sorteerimata. Edelaraudteele saadeti ohtlike kemikaalidega keskmiselt 2-3 vagunit ööpäevas. 

· Kopli kaubajaama läbis 2003.aastal erinevate naftasaadustega laaditud tsisterne 17 615 keskmiselt 48 ööpäevas, millest sorteeriti Kopli kaubajaama sorteerimismäel keskmiselt 20 vagunit ööpäevas.

· Tallinna Kesklinnast ja Nõmme linnaosast veetakse läbi kogu Paldiski ohtlik transiit. Ööpäevas läbib raudteelõiku linna ja välja kuni 16 rongi. keskmiselt 40-50 kaubavagunit Paldiski suunas ööpäevas.

· Aastateks 2004-2007 on Kopli kaubajaamas planeeritud Paldiski transiidi oluline kasv:

2004.a –1,4 miljonit tonni.

2005.a – 3 miljonit tonni

2006.a – 4 miljonit tonni

2007.a - 4,5 miljonit tonni

      Ohtlike ainete transiitveo kohta läbi Tallinna sadamate uuringud puuduvad. 

13. aprillil 2005 Tallinnas toimunud transiidikonverentsi “Transestonia 2005” kokkuvõttes on märgitud, et Läänemere piirkond on Euroopa kõige kiiremini arenev piirkond. Koostöö Venemaaga areneb ettevõtjate tasandil hästi, riigi tasandil puudulikult. Kaubavoo kasv, sealhulgas transiidisektoris, on perioodil 2002–2003– 2004 seiskunud. 

Raudtee on valmis vedude kasvuks vähemalt 10% aastas. Uued raudteeoperaatorid on valmis tooma kaubalisa. Eriti aktiivsed on erasadamad (Miiduranna, Bekkeri, Vene-Balti jt) ja äärealad. Riigipoolne reageerimine ettevõtjate ettepanekutele on äärmiselt aeglane.  Läti ja Leedu on raudteevedude arendamisel meid edestanud. Trans-Siberi raudtee kiiresti kasvavad kaubavood kulgevad Eestist mööda.

Vaja on laiendada kaubanomenklatuuri ja kaubavoogude geograafiat. On vajalik avaliku sektori loovat poliitikat strateegiliste ettevõtete suhtes. On vaja kiirendada transpordivaldkonna infrastruktuuri arengut ja tagada efektiivne liiklus. On vaja lahendada Paldiski raudtee Tallinnast ümbersõidu ülesanne, tagada kvaliteetsed maismaaühendused sadamatega. On vaja kiirendada Muuga sadama tööstuspiirkonna arengut. 

Loodetavasti on võimalik aasta pärast toimuval transiidikonverentsil kanda ette järgmistest saavutustest: 

· nafta ja naftasaaduste transiidimaht pole kahanenud; 

· söe- ja väetisetransiidi maht on kasvanud vähemalt kahe miljoni tonni võrra; 

· Eesti konteineriterminalide konteinerikäive ulatub 130 000 TEU-ni; 

· läbi Eesti on transiidina Venemaale liikunud vähemalt 5 000 TEU jagu elektroonika ja laiatarbekaupu; 

· Eesti kaudu on Venemaale veetud vähemalt 10 000 uut sõiduautot; 

· taimetoodangu transiit Eesti kaudu on taastatud piiranguteta; 

· komplekteeritud on vähemalt kümme Trans-Siberi konteinerrongi; 

· kahepoolsete Venemaa teelubade kvoot Eesti vedajaile on suurenenud vähemalt 15 000 loani.

Esitatust on näha, et transiiti korraldavad firmad näevad ette ohtlike transiitvedude suurenemist,  kuid reaalseid meetmeid suurõnnetuste ohu vähendamiseks Tallinnas (peale ebareaalse ümbersõidu Paldiskisse) ette ei näe.  

Tallinna jaoks kujutavad endast suurimat suurõnnetuste ohtu Kopli kaubajaam, ja Ülemiste kaubajaam (vedelkütuse ja väetistevagunid), Kopli naftaterminaal (vedelkütus), Paljassaare terminaal (ammooniumnitraat), Miiduranna terminaal (vedelkütus) ja Muuga sadam (vedelkütus ja ammooniumnitraat). Tuleb märkida, et nende jaoks tehtud riskianalüüsid on tegelikult sümboolsed, sest ei arvesta sinna tegelikult koonduvate ohtlike ainete tõelisi hulki. 

3. ÕNNETUSTE ÄRAHOIDMISE VÕIMALUSED

3.1. Üldist 

Võimalike õnnetustega seotud kohustuslikud tegevused jagunevad kahte liiki:

· õnnetuste ärahoidmine ja 

· tegutsemine siis, kui õnnetus on juhtunud.  

Mõlemaid neid tegevusi reguleerivad ohtlike ainete käitlemist (sealhulgas vedamist ja hoidmist) reguleerivad õigusaktid ning lisaks neile mitmesugused rahvusvahelised kokkulepped. Viimased võivad olla tunnustatud erinevalt, alates kokkuleppe täielikust omaksvõtmisest ja ratifitseerimisest (mis tähendab siseriikliku õiguskorra viimist vastavusse ratifitseeritava kokkuleppe nõuetega) kuni kokkuleppe täieliku eiramiseni. Eesti Vabariigi õiguskord, mis reguleerib ohtlike ainete vedamist ja hoidmist,  on suuresti alles kujunemisjärgus. Olemasolevad õigusaktid ei käsitle paraku mitmeid olulisi probleeme, neis esineb vastuolusid, mõne täitmine ei ole alamate õigusaktide ja protseduuridega kindlustatud. Pahatihti neid õigusakte ei tunta piisavalt, tõlgendatakse erinevalt ning täidetakse puudulikult või moonutatult. 

Seoses Eesti astumisega Euroopa Liidu liikmeks jõustusid või jõustuvad siin vastavalt sellekohasele ajakavale kohustuslikena Euroopa Liidu õigusaktid, mis käsitlevad ohtlike ainete käitlemist, sealhulgas vedamist ja hoidmist. Nende õigusaktide rakendamiseks on vaja kohalik õiguskord viia vastavusse Euroopa Liidu õigusaktide ja rahvusvaheliste kokkulepetega ning  tagada nende täitmine. Lähiminevikus on toimunud ja jätkuvad ulatuslikud ümberkorraldused, sealhulgas riiklike ja kohalike omavalitsuste juures asuvate organisatsioonide ümberkorraldamine, nende koosseisu ja ülesannete muutmine, inimeste ümberpaigutamine jne. Märgatav on suundumus riiklike organite osatähtsuse suurendamisele ja nende tegevuspiiride laiendamisele. Selliste ümberkorralduste käigus võib ajutiselt väheneda tähelepanu kohalikele probleemidele ja nõrgeneda koostöö kohaliku omavalitsusega  ning õnnetuste juhtumiseks võivad tekkida täiendavad võimalused. 

3.2. Riiklikud õigusaktid 

Ohtlike ainete vedamist ja hoidmist ning ohutuse tagamist käsitlevatest õigusaktidest tuleks märkida järgmisi:

Seadused

· Raudteeseadus, RT I 1999, 29, 405

· Autoveoseadus, RT I 2000, 54, 346

· Kemikaaliseadus, RT I 2004,45,315

· Hädaolukorraks valmisoleku seadus, RT I 2000 95, 613
· Keskkonnajärelevalve seadus,  RT I 2001, 56, 337
· Tööstuslike suurõnnetuste ärahoidmise konventsiooni ratifitseerimise seadus,  RTII, 12.07.2000, 17, 105
Määrused

· Majandusministri 15.03 1999.a määrus nr 15 Kemikaaliseadusest tulenevate õigusaktide kinnitamine, RTL 1999 49, 636

· Majandus- ja kommunikatsiooniministri 12.05 2003.a määrus nr 86 Ohtliku kemikaali ohtlikkuse alammäär ja künniskogus kemikaalidele.

· Sotsiaalministri 22.03.1999. a määrus nr 18 Kemikaalist teatamise kord, ( RTL 1999, 61, 809)
· Sotsiaalministri 26. 05 2000 .a määrus nr 37 Ohtlike kemikaalide identifitseerimise,

klassifitseerimise ja märgistamise kord, RTL 2000, 78,1184

· Sotsiaalministri 110.012 1998.a määrus nr 63 Ohtlikkus ettevõttes ohtlike kemikaalide arvestamise kord, RTL 1998, 372/373, 1609

· Siseministri määrus nr 55 Ohtliku suurõnnetuse ohuga ettevõtte teabelehe, ohutusaruande ja hädaolukorra lahendamise plaanide koostamise ja esitamise kord ning suurõnnetuse ohuga ettevõtete loetelu pidamine, RTL 2003,61,874

· Siseministri 21.06 2002 määrus nr 78 Maakonna ning valla ja linna riskianalüüsi metoodika, RTL 2002, 78,1203

Ohtlike ainete vedamist ja hoidmist käsitlevate  õigusaktide koosseis muutub ja täieneb kiiresti ning seetõttu ei ole siin esitatud nimistud kaugeltki täielikud. 

Tuleb märkida, et Tallinnas ohtlike ainete vedamise ja hoidmise käsitlemisel ei ole varasemates uuringutes peaaegu üldse võetud arvesse merevedusid reguleerivaid õigusakte. Tähtsamate ohtlike ainete merevedusid reguleerivate õigusaktide nimistu on esitatud lisas 1. 

Riiklike õigusaktide täitjateks on nendes aktides määratud eeskätt siseministeeriumi asutuste hulka kuuluvad päästeametid, ülesandeid on antud ka majandus ja kommunikatsiooniministeeriumile ning sotsiaalministeeriumile ja selle koosseisus olevale Kemikaalide Teabekeskusele. Ülesandeid jagub ka kohalikele omavalitsustele ning teistele asutustele ja organisatsioonidele. 

Tegelikult hõlmavad esitatud õigusaktide loetelud hõlmavad vaid väikest osa nende õigusaktide koguarvust, milliseid on vaja ohtude ärahoidmiseks ja õnnetustega toimetulekuks täita Tegelikult on arvestamist vajavate õigusaktide arv kordades suurem, sest kõikidel peamistel õigusaktidel on mitmed alamdokumendid, milliseid on samuti vaja arvestada. Ligikaudse hinnangu järgi ulatub ohtlike ainete vedamist ja hoidmist ning inimeste turvalisuse tagamist ohtlike ainete käitlemisel reguleerivate riiklike õigusaktide hulk paarisajani. Sellele arvule lisanduvad veel õigusaktid, mis käsitlevad kriisianalüüsi, õnnetuste ärahoidmist ja hädaolukordades vajalikke tegevusi, ning kohalike omavalitsuste õigusaktid. 

Vaatamata õigusaktide suurele arvule tuleb ohtlike ainete käitlemist ja sellest lähtuvaid ohte käsitleva riikliku õiguskorra kindlakskujunemiseks, omaksvõtmiseks ja täitmiseks teha veel palju tööd ning ületada hulgaliselt takistusi. Märkida tuleb olulisi vastuolusid kehtivate õigusaktide vahel ja nendest  tulenevaid tagasilööke ohtlike ainete vedamist ja hoidmist reguleeriva õiguskorra kujundamisel, mis on selle efektiivsust oluliselt vähendanud. 

Kujukaks näiteks ministrite määruste vastuolude kohta üksteisega ja kehtivate seadustega oli sotsiaalministri 22.03.1999. a määrus nr 18 Kemikaalist teatamise kord. Määrus välistas Kemikaalide Teabekeskuse teavitamise tollitransiidina veetava või hoitava aine kohta, ning ohtlike ainete veo kohta raudteel, maanteel, siseveekogudel, merel ja õhus ning on seetõttu vastuolus Kemikaaliseadusega ja majandusministri 15.03 1999.a määrusega nr 15 Kemikaaliseadusest tulenevate õigusaktide kinnitamise kohta.  Selle vastuolu tagajärjel puudub  Eestis avalik informatsioonisüsteem, mis registreeriks transiitveoste sisse- ja väljavedu ning võimaldaks jälgida nende liikumist Eesti Vabariigi territooriumil ja koondumist aladele, mis selle tagajärjel muutuvad eriti ohtlikeks. Oma määrusega 16. veebruari 2006. a määrusega nr 23  kehtestas  kemikaalist teavitamise korra uue versiooni. Sellest on Kemikaaliseadusega vastuolu tekitanud punktid 3.4 ja 3.5 välja jäetud, kuid näib, et endine vastuolu Kemikaaliseadusega kestab. (vt. lisa 2).

3.3. Kohalike omavalitsuste osa

Vastavalt Kohaliku omavalitsuse korralduse seadusele (edaspidi KOKS) ei ole ohtlike ainete vedamise ja hoidmise ohutuse korraldamine linna territooriumil Tallinna Linnavalitsuse otsene kohustus (Vt Lisa 4).  Peamised ülesanded sel alal on pandud riiklikele organisatsioonidele ja asutustele. Nende korraldada on hädaolukordade likvideerimine ja päästetööd ning õnnetusteks valmistumise ning õnnetuste tagajärgede likvideerimise korraldamine. Linnavalitsusele on jäänud ülesanded linna planeerimise alal – arengukavade  ja üldplaneeringute koostamine ja vastuvõtmine (sealhulgas ohtlikke aineid käitlevate ettevõtete asukohtade kooskõlastamine), detailplaneeringute kinnitamine (sealhulgas ohtlikke aineid vedavate ja hoidvate ettevõtete poolt neile esitatavate nõuete täitmise kontrollimine), keskkonnakaitsenõuete täitmise kontrollimine jm. Peale selle on Linnavalitsusel täita hulgaliselt ka neid ülesandeid, mis on talle pandud teiste seadustega, sealhulgas  Hädaolukordadeks valmistumise seadusega, Raudteeseadusega, Autoveoseadusega, Kemikaaliseadusega, Keskkonnajärelevalve seadusega ja nendega seotud õigusaktidega. Osa neist täidab Linnavalitsus koostöös riigiasutustega, osa võib ja peab täitma iseseisvalt. 

Oma ülesannete täitmiseks võtab kohalik võim vastu õigusakte, kavandab oma tegevusi  arengukavades ja realiseerib neid planeeringute kaudu.  Nii on toiminud ka Tallinna linnavõim. 

Paraku on  Tallinna Linnavolikogu ja Linnavalitsuse eri aegadel vastu võetud õigusaktide ja arengukavade vahel vastuolusid ja tagasilööke. Sellega seoses on viibinud oluliste meetmete väljatöötamine ja rakendamine  ohtlike ainete vedamise ja hoidmise ohutuse tõstmiseks või linnast väljaviimiseks ning ohtude tase püsib lubamatult kõrgena.  On arvamus, et need asjaolud väärivad uurivat käsitlust. Mõne otsuse suhtes on algatatud ja kestavad kohtuasjad. Seetõttu on Linnavolikogu ja Linnavalitsuse määruste ja otsuste analüüsimisest ning neis esinevate  vastuolude esitamisest siin loobutud. On käsitletud vaid olukorda arengukavade osas.  

Arengukavadel ja planeeringutel on oluline osa inimeste elukeskkonna kaitsel ja turvalisuse tagamisel ohtlike ainete vedamisel ja hoidmisel juhtuda võivate õnnetuste eest. Nende koostamine ja vastuvõtmine on kohalike omavalitsuste jaoks kohustuslik, kusjuures  planeeringud ei tohi olla arengukavaga vastuolus. Tallinnas on arengukava ja planeeringud olemas ning nende aluseks Linnavolikogu  poolt vastu võetud arengustrateegia.

Kuidas kajastub arengukavades elukeskkonna ja inimeste kaitse ohtlike ainete vedamise ja hoidmise puhul tekkivate ohtude eest, kas arengukavad on järjepidevad ja kas planeeringud on nendega kooskõlas?  

Esitatud küsimustele vastuste saamiseks on  Lisas 6 esile toodud elukeskkonna turvalisuse ja keskkonnakaitse küsimused Tallinna arengustrateegias.  Sellest selgub, et ohtlike ainete vedamise ja hoidmise temaatika Tallinna arengustrateegias ei ole üldse kajastamist leidnud.  

Lisas 7 on esile toodud keskkonnakaitse ja elanike turvalisuse aspekt Tallinna arengukavades, millised on vastu võetud ajavahemikus  1994 kuni 2005.  Tähelepanu äratab keskkonnakaitse ja elanike turvalisuse kajastamise suur ebavõrdsus erinevatel aastatel vastu võetud arengukavades. Väga põhjalikult (poolteist lehekülge) on esitatud turvalisuse ja keskkonnakaitse alase tegevuse kavandatud suunad arengukavas 1998-2000  (Linnavolikogu esimees E. Savisaar). Arengukava lõpeb programmilise lausega: Tuleviku Tallinn on tasakaalustatult arenev, turvaline, elanike huvidega arvestav ja hooliv, keskkonnasõbralik, eneseteostusvõimalusi pakkuv ning haridust ja kultuuri väärtustav innovaatiline merelinn. See seisukoht  väärinuks esitamist ja arendamist ka kõikides järgmistes arengukavades.  Sellesse perioodi kuulub ka Tallinna sadamate ja sadamatevaheliste ühendusteede arengukava koostamise algus, mis pidanuks jätkuma, kuni vastuvõetavate lahenduste leidmiseni. 

Tegelikult järgnenud aastatel vastu võetud arengukavades (kinnitatud 2001. aastal,  2003. ja 2004. aastal)  keskkonnkaitse ja elanike õnnetuste eest turvamise osa praktiliselt puudub. Piirdutud on vaid mõne konkreetse meetmega ja turvalisuse tagamisega kuritegevuse eest. Perioodi 2000-2004 langevad ka mitmed muud keskkonnakaitse ja elanike turvalisuse arendamise suhtes ebasoodsad  Linnavolikogu ja Linnavalitsuse otsused ja tegevused.  Sisukamaks on keskkonnakaitse ja elanike turvalisuse tagamise alane osa muutunud jälle 2005. aastal kinnitatud arengukavas, kuid ka see on võrreldes 1998. aasta arengukavaga palju nõrgem. Edaspidi tuleks keskkonnkaitse ja elanike õnnetuste eest turvamise osa Tallinna arengukavades praegusega võrreldes oluliselt arendada. 

Eraldi teema moodustab üldplaneeringute vastavuse probleem keskkonnkaitse ja elanike õnnetuste eest turvalisuse osas arengukavadele. Tõsisemalt ei saa sellest rääkida enne, kui Tallinna arengukavade sisukus on taastatud. Praegu toimub peamiste riskiallikate -  Tallinna sadamate ja rannaalade arendamine sisuliselt ilma arengukavata. Sellest hoolimata kehtestas Tallinna Linnavolikogu oma määrusega 09. detsembrist 2004 nr. 54  Paljassaare ja Russalka vahelise rannaala osa-üldplaneeringu, milles sadamate ja turvalisuse huve ei ole arvestatud. Selline rannaalade osa-üldplaneering tekitab edaspidiseks tõsiseid linnaehituslikke ning keskkonna ja turvalisuse probleeme ja tuleks tühistada.  Selle asemel on vaja koostada kogu rannaala arengukava ja üldplaneering, mis hõlmaks ka sadamaid ja arvestaks kompleksselt keskkonnakaitse ja turvalisuse tagamise probleeme ja võimalusi. Linnavolikogu nimetatud otsus on vaidlustatud kohtu kaudu ning kohtuasi kestab.  
3.4. Ohtlike ainete vedamise ja hoidmise ohutuse tegelik olukord  

Tallinna linna viimase viieteistkümne  aasta kogemus näitab, et ohtlike ainete vedude ja hoidmise ohutuse korraldamisega ei tulda püsivalt toime ning Tallinna elanikke ähvardab reaalne suurõnnetuste oht. Suurimate ohtude põhjuseks on Tallinna kaudu toimuvad mahukad ohtlike ainete transiitveod ning lähtekohtadeks  Tallinna raudteesõlm ja sadamad, milliste kaudu vedu toimub ja kuhu koonduvad suured ohtlike ainete kogused. Äärmiselt ohtlikule olukorrale ja õnnetuste ärahoidmise vajadusele on mitmed kodanike ühendused, organisatsioonid ja üksikisikud korduvalt juhtinud Linnavalitsuse, Linnavolikogu ja riigiorganite ning Eesti Vabariigi Peaministri, Presidendi ja Riigikogu tähelepanu, pöördumistele on kogutud hulgaliselt allkirju jne, kuid kõik see on seni jäänud sisuliselt tulemusteta. Järjekordne kodanike ühenduste koosolek transiitvedudest tulenevate ohtude  küsimuses toimus Tallinna Linnavolikogu saalis 8. veebruaril 2006 ning sellel võeti vastu järjekordne pöördumine eelpoolnimetatud  organite poole. 

Vastutuse inimeste elukeskkonna kvaliteedi eest ning turvalisuse eest õnnetuste suhtes sätestab kõige üldisemalt Eesti Vabariigi Põhiseadus ja täpsustab Kohaliku omavalitsuse korralduse seadus. Käesoleva eeluuringu lisades 3 ja 4 on välja toodud nendes seadustes sätestatud ülesanded selles valdkonnas. Tallinna põhimääruses on kohalike omavalitsuste ülesanded sätestatud vastavalt Tallinna tingimustele. 

Riiklike rakenduslike õigusaktide kohaselt kuulub ohtlike ainete vedamise ja hoidmise korraldamine ja reguleerimine eeskätt riigiorganite kompetentsi.   Alates 1. jaanuarist 2005 on riigi Päästeteenistuse koosseisu üle viidud ka varasem Tallinna Tuletõrje- ja Päästeamet. 

Kohaliku omavalitsuse korralduse seaduse kohaselt ohtlike ainete vedamise ja hoidmise korraldamine ja reguleerimine kohaliku omavalitsuse ülesannete hulka otseselt ei kuulu. Küll aga kuulub kohaliku omavalitsuse ülesannete hulka kohaliku elu küsimuste iseseisev ja lõplik otsustamine ja korraldamine ning igaühe seaduslike õiguste ja vabaduste kohustuslik tagamine vallas ja linnas. Tegelikult on Tallinnas kodanike sellise põhiseadusliku õiguste täitmine, nagu õigus elule ja riigi kaitsele (Eesti Vabariigi Põhiseadus, § 13, § 16 jt) suurõnnetuste võimaluse tõttu ohustatud.  Seoses sellega muutub kaasaaitamine suurõnnetuste vältimisele ning (juhul, kui õnnetus siiski juhtub) selle tagajärgede likvideerimisele kohaliku omavalitsuse loomulikuks ülesandeks. Tallinna linna suuruse tõttu (peaaegu kolmandik Eesti elanikkonnast) ning linna tabada võivate suurõnnetuste paratamatult väga tõsiste tagajärgede tõttu on Tallinna Linnavalitsusel eriti tähtis osa õnnetuste ärahoidmisel, sest riigiorganite praktiline osa on selles tegevuses praegu tagasihoidlik. Lisaks sellele on toimumas on riigiorganite reorganiseerimine Euroopa Liidu soovituste ja nõuete alusel. Sellistes tingimustes on Linnavalitsuse perspektiivsete tegevussuundade määratlemine ja otstarbeka koostöö korraldamine riigiorganitega eriti tähtis.  

Tallinna Linnavalitsuse püüdlusi osaleda ohtlike ainete vedude ja hoidmise turvalisuse probleemide lahendamisel on seni tõrjutud. Seda on põhjendatud olemasolevate seaduste puudulikkusega ning leitud, et need vajavad täiendamist. Tallinna Linnavalitsuse poolt koostati ja esitati selle alusel ettepanekud mitme seaduse muutmiseks, kuid need ei leidnud Valitsuse ja seadusandjate poolt toetust. Tegelikult ongi praegused seadused on täiesti piisavad selleks, et kohalik omavalitsus, sealhulgas Tallinna Linnavolikogu ja Linnavalitsus saaksid aktiivselt ja efektiivselt ohtlike ainete vedude ja hoidmise korraldamise küsimuste lahendamisele oma territooriumil kaasa aidata. Aluse selleks annab ennekõike Kemikaaliseadus [OÜ E-Konsult (2004), Unt, H.  jt]. Seadus on vastu võetud 1998. aastal. Tulemuste saavutamiseks on vaja seda seadust järjekindlalt ja täiel määral rakendada, kuid seda pole tehtud.  Käesolevas eeluuringus on vastava analüüsi tulemusel (vt. Lisa 5) jõutud samale järeldusele ning on koostatud ja käesoleva töö viimastes peatükkides esitatud ettepanekud,  kuidas seaduse rakendamist Tallinna Linnavalitsuses korraldada. 

Kemikaaliseaduse ja sellel põhinevate õigusaktide alusel kuulub kohaliku omavalitsuse ülesannete ja õiguste hulka ohtlike ainete käitlemisega (sealhulgas vedamise ja hoidmisega) seotud selliste konkreetsete küsimuste otsustamine,  nagu ohtlikke aineid käitlevate ettevõtete  asukoha kinnitamine, planeeringute vastuvõtmine ning nendest toimingutest keeldumine, kui riiklike seaduste ja määrustega sätestatud nõuded ei ole täidetud. Sellele seadusele toetudes on Linnavalitsusel põhimõtteliselt piisavalt palju hoobasid ettevõtete mõjutamiseks, et nad tegutseksid ohutusnõuete kohaselt ning õnnetused oleksid välditud. Äärmise võimalusena on linnavõimul võimalus taotleda siseministeeriumi kaudu selliste ettevõtete tegevuse lõpetamist, kes seaduses loetletud ohutusnõudeid ei täida. Paraku ei ole Linnavalitsus ja selle ametid seni neid ülesandeid piisava järjekindlusega täitnud ega kõiki oma õigusi ja võimalusi realiseerinud.  

Tallinna Linnavalitsuses on viimase aasta jooksul toimunud ümberkorraldused, mille tulemusel mitmed Linnavalitsuse varasemad ohtlikke aineid käsitlevad funktsioonid anti üle riigiasutustele ning muudeti Linnavalitsuse struktuuri, sealhulgas taastati Keskkonnaamet.  Linnavalitsuse ametite ja töötajate ülesanded, mis uues olukorras vajavad õnnetuste ärahoidmiseks täitmist, ei ole veel kindlaks määratud. Käesoleva töö peamine eesmärk teha ettepanekud õnnetuste ärahoidmiseks vajalike tegevuste korraldamiseks uutes tingimustes ning Linnavalitsuse juhtimissüsteemi täiustamiseks kvaliteedijuhtimise ja suurte organisatsioonide juhtimissüsteemi täiustamise metoodika alusel. 

4. OHTLIKE AINETE KÄITLEMINE HELSINGI SADAMATES

Helsingi sadamad kuuluvad Helsingi linnale ning sadamate juhtkond on Helsingi Linnavalitsuse osakond. Seetõttu on kohaliku omavalitsuse seisukohtade elluviimine siin suhteliselt lihtne, seda ka ohtlike ainete käitlemise suhtes. 

Aastast 1990 toimib Helsingi sadamas arvutite kasutamisel põhinev ohtlike ainete käitlemise süsteem, mida korraldab sadama ohutuse osakond. Selle rakendamisele eelnes umbes kümneaastane ettevalmistus. Süsteem on osutunud niivõrd efektiivseks, et seda on kopeeritud ka teiste Soome suuremate sadamate poolt. 

Põhilised ohtlike kaupade vastuvõtjad ja väljasaatjad asuvad Helsingi Lääne- ja Põhjasadamas. Tuleb märkida, et Helsingi sadamates ei laadita/lossita tankereid ja läbi Helsingi ei veeta väetisi, sealhulgas ka ammooniumnitraati. Ammooniumnitraadi hoidmise ja vedamise osas on Soome seadused väga ranged. 

Ohtliku kauba saabumisest sadamasse nii maitsi kui ka merd mööda tuleb sadamavõime teavitada vähemalt 24 tundi ette või hiljemalt siis, kui laev või sõiduk asub Helsingi poole teele. Kui seda ei ole tehtud, siis ei lubata autot, kaubavagunit või laeva enne sadamasse, kui kauba saatja või keegi teine kaubast huvitatud isik on selle teate sadamale andnud. Kirjaliku eelteate võib toimetada sadamasse mistahes teel. Oluline on teatada laeva, sõiduki, konteineri jne. andmed ja selles sisalduva ohtliku kauba kogus. Ohtliku aine kohta on vaja teatada tema UN number ja IMO järgne ohuklass, need andmed peavad olema alati teatest selgelt väljaloetavad. Lisada võib ohtliku aine käibenimetuse (proper shipping name) ja muud teavet, kuid nende puudumine ei ole takistuseks kauba vastuvõtmisel sadamas. 

(Kirjeldatud protseduur on leidnud kasutamist eurodirektiivi 2002/59 koostamisel ja on Eestis rakendatud MKM 10. 08. 2005. a. määrusega nr 89 kinnitatud dokumendi “Ohtlikust lastist teavitamise kord ja esitatavate andmete loetelu ja huvitatud isikutele ohtliku lasti kohta käiva teabe edastamise kord” kaudu.)

Sadamas ohtliku kauba eelteade sisestatakse arvutisse, see kontrollib ohtliku aine UN numbri ja IMO ohuklassi omavahelist vastavust ja nende kooskõla korral lisab ohtliku aine õige nimetuse ja muu vajaliku teabe. Kui UN number ja aine ohuklass ei ole omavahel kooskõlas, siis kasutatakse eelteate muid andmeid ja vajaduse korral pöördutakse kauba saatja poole andmete täpsustamiseks. 

Sellest hetkest alates, kui teave saabuva ohtliku kauba kohta on viidud sadama arvutisüsteemi, on see teave kättesaadav ja kasutatav kõikides sadama kontrollpunktides, mille kaudu ohtlik kaup sadamasse võib saabuda. Kauba saabumisel tehakse arvuti mällu selle kohta vastav sissekanne. Helsingi sadamates on üle 100 punkti, kust kohaliku arvuti abil tehakse sissekandeid keskuse arvuti mällu ja vajadusel saadakse sealt ka teavet kauba asukoha kohta sadamas. 

Soomes töötab juba pikka aega sadamatevaheline teabevahetamise süsteem PORTNET, mis võimaldab saada operatiivset teavet ohtliku kauba liikumise kohta. Eestis plaanitakse taolist süsteemi luua.

Sõidukil olev ohtlik kaup paigutatakse ajutisele seisuplatsile malelaua põhimõttel, et vältida kahe või enama ohtlikku veost omava sõiduki kõrvuti sattumist. Ajutine seisuplats on varustatud esmaste vahenditega võimalike õnnetuste puhuks. Selleks on punane konteiner, mille uksi ei lukustata. Konteiner on paigutatud hoiuplatsi keskele ja selles on 50 liitriline ratastega pulberkustuti, absorbenti vedelike kogumiseks ning sadevete kanalisatsioonirestide sulgemiseks vajalikke luuke. Esmased abivahendid on korduvalt aidanud likvideerida õnnetusi juba eos. Korduvate õppuste käigus on kogetud, et linna päästesalk on kohal hiljemalt 4 minuti pärast peale teate saamist. Aastas on sadamas 3-4 ohtlike ainetega toimunud tähelepanu väärivat vahejuhtumit. Eestis vaikitakse need tavaliselt maha. 

Kui ohtlikku kaupa on vaja sadamas hoida üle öö või kauem, siis paigutatakse sõidukid ja suuremõõtmelised konteinerid, milliseid võib hoida väljas, piirde ja valvega hoiuplatsile ja eristatakse teistest ohtlikest saadetistest IMO reeglite kohaselt. Hoiuplatsi sadevete kanalisatsioon on suletav, et vältida ohtlike ainete sattumist merre. Öö saabudes tuuakse sinna ka need sõidukid, mis päeval jäid laevale laadimata või sadamast välja vedamata. Väikesaadetiste ja kinnist hoiukohta vajavate saadetiste jaoks on rajatud vastavad laohooned, mille eri osad on ette nähtud erinevate ohtlike kaupade hoidmiseks.

Teave hoiukohas olevate ohtlike kaupade kohta kantakse keskuse arvutisse. Esimene ööpäev valvataval hoiuplatsil või laos on kaubasaatjale tasuta, kuid edasi on tasu progresseeruvalt kasvav. Progressiivne hoiutasu on võimaldanud vältida sadama hoiukohtade muutumist ettevõtete vaheladudeks. Ohtliku kauba lahkumisel sadamast tehakse vastav märkus arvutisse. Kogu teave saadetiste kohta säilitatakse. Aasta lõpus koostatakse nende alusel üksikasjalik aruanne sadamast läbi käinud ohtlikest ainetest.

Helsingi sadama eeskujulik ohtlike kaupade käsitlemise süsteem on suuresti linna keskkonnaameti ja teiste omavalitsuse üksuste surve tulemus. Näiteks ei tohi ohtlike kaupu vedada autodega ühest sadamast teise läbi linna keskuse, vaid selleks tuleb kasutada ringteed. Nii tuleb ohtliku kauba toimetamiseks Läänesadamast Põhjasadamasse või vastupidi läbi sõita 130 km. Kui kauba kogus ületab teatud piirkoguse, tuleb eriti ohtlike ainete toimetamiseks sadamasse eelnevalt hankida luba. 

Helsingi sadama kogemusi on üle võetud mitmes Eesti sadamas. Soome kogemusi on kasutatud ka mitmete Eesti õigusaktide väljatöötamisel. Kemikaaliseaduse ettevalmistamine käis Soome otsesel toel ja nõustamisel. Teede- ja sideministri 6. 12. 2000. a. määrusega nr 106 kinnitatud “Nõuded kemikaali hoiukohale, peale-, maha- ja ümberlaadimiskohale ning teistele kemikaali käitlemiseks vajalikele ehitistele sadamas, autoterminalis, raudteejaamas ja lennujaamas ning erinõuded ammooniumnitraadi käitlemisele” on kasutatud vastavate Soome õigusaktide seisukohti.  Soomes reguleerib ohtlike kaupade vedamist eraldi seadus.  

Ülevaade on koostatud olukorraga varasemate tutvumiste  tulemusel. Ülevaate saamiseks olukorrast Linnavalitsuse seisukohast lähtuvalt on vaja eraldi tutvumiskäiku.

4. OHTLIKE AINETE PROBLEEM  TALLINNA LINNAVALITSUSES

Tegelikult on olukord ohtlike ainete vedude ja hoidmise alal Tallinnas väga ohtlik ning transiidi osas sisuliselt kontrolli alt väljas. Sellega seoses esitatakse Linnavalitsusele ühiskondlike organisatsioonide ja isikute poolt hulgaliselt pretensioone. Seni on nii riiklikud asutused kui varasemad linnavõimud ka kõige pakilisemate ja kapitaalsemate küsimuste lahendamise aastast aastasse edasi lükanud.  Riigiasutuste ümberkorraldamine jätkub, kuid olukord vajab lahendamist. Kohaliku omavalitsuse korralduse seaduse kohaselt (§ 1) kuulub kohaliku omavalitsuse ülesannete hulka kohaliku elu küsimuste iseseisev ja lõplik otsustamine ja korraldamine ning igaühe seaduslike õiguste ja vabaduste kohustuslik tagamine vallas ja linnas. Põhiseaduse kohaselt (§ 154)  otsustavad ja korraldavad kõiki kohaliku elu küsimusi kohalikud omavalitsused, kes tegutsevad seaduste alusel iseseisvalt. Seoses sellega on praegune  Linnavalitsus võtnud endale missiooni asuda oma põhiseadusliku ülesande täitmisele – lahendama neid elanike probleeme, millised on lahendamata ja teised ei lahenda. Need on ennekõike ohtlike ainete vedude ja hoidmise ohutu korraldamise probleemid  Tallinnas üldse ning transiidiga seotud suurõnnetuste ärahoidmise probleemid. 

Võetud missiooni täitmiseks on Linnavalitsuses tehtud järgmist:

Muudetud on linnavõimu struktuuri. Taastatud on keskkonnaamet ning oma tõelisele funktsioonile vastava nimetuse on saanud linnaplaneerimise amet. 

Toimunud on  ohtlike vedudega seotud riskide vähendamise ümarlaud (23.01.2005 Tallinna Botaanikaaias), milles osalesid praktiliselt kõik ohtlike ainete vedamise ja hoidmisega tegelevate ettevõtete esindajad ning Tallinna elanike ohutuse ja keskkonnakaitse  probleemiga tegelevad inimesed. Selle tulemusel kavandati heatahte avaldus, mis on avatud ühinemiseks kõigile soovijatele. 

Linnavalitsuse ohtlike raudteeveoste ajutise komisjoni juurde loodi Linnavalitsuse otsusega 22. 02.2006. järgmised töögrupid ja määrati nende ülesanded:

Ohtlike veoste transpordiga seotud töögrupp.

Linna julgeoleku tagamise töögrupp.

Terminaalide ja maapealsete mahutitega bensiinijaamade töögrupp.

Avalikkuse ja ettevõtete teavitamise ja ohuolukorras käitumise töögrupp.

Järgmise sammuna on vaja lülitada Linnavalitsuse struktuuriüksuste põhimäärustesse ja töötajate ametijuhenditesse  ülesanded,  millised on vajalikud Linnavalitsuse eelpoolnimetatud missiooni täitmiseks ning sellest tulenevate tööde tegemiseks ja asjade korrashoidmiseks. 

Eesmärgiga vältida parallelismi tutvuti eeluuringu käigus dokumentidega ja analüüsiti ülesandeid, millised on antud mitmesuguste õigusaktide ja riigiasutuste põhimäärustega täitmiseks ohtlike ainete vedamise ja hoidmise ohutuse tagamise alal ja seoses võimalike õnnetustega järgmistele institutsioonidele:

· Eesti Vabariigi sotsiaalministeerium ning selle osakonnad ja asutused.

· Eesti Vabariigi majandus- ja kommunaalministeerium ning selle osakonnad ja asutused. Eesti Vabariigi siseministeerium ning selle osakonnad ja asutused.

Selgus, et ministeeriumide ning nende osakondade ja asutuste ülesannete vahel on mitmeid vastuolusid õigusaktidega ja omavahel ning katmata alasid. Siseministeeriumis toimuvad päästevaldkonnas praegu olulised ümberkorraldused, seetõttu konkreetset materjali tema tegevusalade ja töökorralduse kohta oli vähe saada. 

Linnavalitsuse ametite ja Linnakantselei põhimäärustes ja töötajate ametijuhendites esitatud ülesannete täpsustamiseks tutvuti nendega olemasolevate dokumentide alusel ja püüti hinnata, millised neist vajavad  muutmist, millised need muutused peaks olema ja millal on sobiv neid muutusi teostada. Selle tulemused on töö järgmises osas esitatud esialgsed ettepanekud Linnavalitsuse juhtimissüsteemi täiustamiseks. Ettepanekute sisu vajab läbiarutamist ja  täpsustamist asjaosaliste poolt ning nende rakendamise kohta peab otsuse langetama Linnavalitsus.

6. ETTEPANEKUD LINNAVALITSUSE JUHTIMISSÜSTEEMI TÄIUSTAMISEKS

Linnavalitsuse aparaadi juhtimissüsteemi täiustamine peaks toimuma kolmes järgus:

1. Esimene etapp:  

Linnavalitsuse ametite täiendavate ülesannete sätestamine ohtlike ainete vedamise ja hoidmise ohtlikkuse  vähendamise alal käesoleva eeluuringu alusel.

2. Teine etapp: 
  
Linnavalitsuse ametite ülesannete kompleksne sätestamine ohtlike ainete vedamise ja hoidmise ohtlikkuse  vähendamise alal teostamist vajava  põhjalikuma uuringu alusel,  võttes täpsemini arvesse riiklike struktuuride funktsioone ja arenguperspektiive. 

3. Kolmas etapp:   
Linnavalitsuse juhtimissüsteemi kompleksne täiustamine suurte organisatsioonide projekteerimise ja täiustamise infotehnoloogilise metoodika  ja kvaliteedijuhtimise põhimõtete alusel. 

6.1. Esimene etapp: Ametite ülesannete täiendamine

Esimese etapi ülesanne on:

Linnavalitsuse ametite täiendavad ülesanded ohtlike ainete vedamise ja hoidmise ohtlikkuse  vähendamise alal käesoleva eeluuringu alusel.

See ettepanek hõlmab vaid neid  Linnavalitsuse ameteid,  mis on vahetult seotud ohtlike ainete vedamise ja hoidmise ohtlikkuse vähendamisega. Need on:  

· keskkonnaamet, 

· kommunaalamet 

· transpordiamet ja 

· planeerimisamet. 

Milliste ametite ülesandeid on vaja täiendada?

Eesti Vabariigi siseministeeriumi, sotsiaalministeeriumi ning majandus- ja kommunikatsiooniministeeriumi ülesanded hõlmavad eeldatavasti kõik selle, mis on vaja teha riigi tasandil ohtlike ainete vedamise ja hoidmisega seotud tegevuste korraldamiseks.. Eriti selgepiirilised saavad olema siseministeeriumi funktsioonid hädaolukordadeks valmistumisel ja nende likvideerimisel. Kohalike omavalitsuste osavõtt nendest tegevustest on sätestatud seaduste ja määrustega. Nendest tulenevate ülesannete täitmine on Tallinnas tehtud ülesandeks  kommunaalametile. 

Linnaametite ülesannetega tutvumise tulemusel  põhimääruste ja ametijuhendite järgi selgus esialgsete hinnangute alusel järgmist:

Kommunaalameti põhimäärusega tutvumise ja toimunud arutelu tulemusel selgus, et  põhilised täitmist vajavad ülesanded on põhimääruses leidnud kajastuse ning neid ei ole vaja praegu muuta. Väiksemate ülesannete võtmine või muutmine võib toimuda ka kokkulepete kaudu põhimäärust muutmata ning  kommunaalameti ülesandeid praegu muuta ei ole vaja.

Transpordiameti täitmist vajavad spetsiifilised ülesanded on põhimääruses kajastatud ning transpordiameti ülesandeid  praegu muuta ei ole vaja.
Linnaplaneerimise ameti täitmist vajavad ülesanded on põhimääruses kajastatud ning linnaplaneerimise ameti ülesandeid  praegu muuta ei ole vaja.  Puuduste ja eksimuste vältimiseks ohtlike ainete vedamise ja hoidmisega tegelevate ettevõtete paigutuse ja  planeeringute kooskõlastamisel ja ehituslubade andmisel (näiteks riskianalüüsi ja garantiilepingu puudumisel)  ja muudele nõuetele vastavuse kontrollimisel on vaja koostada nende tegevuste jaoks protseduurid. 

Keskkonnaametile langeb Linnavalisuse missiooni täitmisel kõige tähtsam osa. Nimelt on riigiasutuste poolt kõige nõrgemini kaetud alaks õnnetuste ennetamine ehk ärahoidmine, mis on tegelikult elanike turvalisuse ja keskkonnaohutuse tagamise esmane ja peamine tee. Just sellel alal katmata ülesanded peab endale võtma keskkonnaamet. Sellise jaotuse peamiseks põhjuseks on asjaolu, et ohtlike ainetega juhtuda võivate õnnetuste ärahoidmise alased ülesanded on sarnased ülesannetega, mida amet täidab loodusõnnetuste ja keskkonnakahjustuste ärahoidmise alal, pealegi esinevad õnnetused ohtlike ainetega ja keskkonnakahjustused tavaliselt üheskoos ja samadel põhjustel. Harilikult on mõlemal juhul tegemist nn. viiteõnnetustega, milliste toimumiseks vajalikud tingimused kujunevad välja suhteliselt pika aja jooksul ja milliste ärahoidmiseks on võimalik rakendada kaitsemeetmeid. Õnnetuste ärahoidmiseks on vaja jälgida, kus ja millised on ohud,  milliseid kaitsemeetmeid on rakendatud ning kas need on piisavad ja õigeaegsed. Ennekõike on selle ülesande täitmiseks vaja omada informatsiooni ohtlike ainete liikumise ja koondumise kohta ning rakendatud kaitsemeetmete kohta. Kui need hinnatakse ameti vastavate töötajate poolt ebapiisavateks, siis on vaja ohule viitav informatsioon edasi anda pädevatele organitele ennetusmeetmete rakendamiseks. Nende ülesannete täitmiseks on vaja keskkonnaameti põhimäärust täiendada.

6.1.1. Keskkonnaameti täiendavad ülesanded 

Eelpooltoodu alusel on vaja keskkonnaameti põhimäärusesse lisada järgmised ülesanded:

1. Informatsiooni hankimine ja koondamine ohtlike ainete kohta Tallinnas.

Ülesanne hõlmab järgmisi tegevusi:

· vajaliku infosüsteemi väljatöötamine ja rakendamine, 

· informatsiooni hankimine Kemikaalide Teabekeskuselt, Tolli- ja maksuametilt ning Eesti Raudteelt ja muudest allikatest Tallinnasse sisseveetavate, koonduvate ja väljaveetavate ohtlike ainete liikide ja koguste kohta   (iga päev, ohtlike ainete lihtsustatud nomenklatuuri järgi), 

·  hangitud informatsiooni töötlemine, säilitamine ja üldistamine eesmärgiga teada kus, millal ja millistes kogustes ohtlikud ained liiguvad ning kuhu, millal  ja millistes kogustes  need ained koonduvad.

2. Operatiivsete riskihinnangute koostamine ja nende tulemustest linnavalitsuse  ja kompetentsete riigiorganite teavitamine.

Ülesanne hõlmab järgmisi tegevusi:

· operatiivaste riskianalüüside koostamise metoodika hankimine või koostamine,

· operatiivaste riskianalüüside koostamine:

· operatiivsete riskianalüüside tulemustest linnavalitsuse ja kompetentsete riigiorganite teavitamine.

Need ülesanded on vaja keskkonnaameti põhimäärusesse lisada, nende täitmiseks ameti töötajate arvu suurendada ning vajadusel spetsiaalne grupp luua. Ülesannete kvaliteetse täitmise tagamiseks on vaja koostada vastav protseduur.

3.  Ohtlike ainete vedamist ja hoidmist käsitleva õiguskorra analüüsimine ja ettepanekute tegemine selle täiustamiseks silmas pidades kohalike omavalitsuste ja Tallinna ning nende elanike elukeskkonna huve.

4. Ohtlike ainete vedamist ja hoidmist käsitlevate juhendite ja üldistatud materjalide koostamine

5. Ohtlike ainete vedamise ja hoidmise ohutuse alaste õppuste ja täiendkoolituse korraldamine Tallinnas.

6. Töökindluse sertifikaadi taotlemise populariseerimine

Alus:  EuroNews teade 05.03.2006:

Euroopa Nõukogu otsustas karmistada nõudeid ohtlike ainete vedude suhtes raudteel, sadamates ja  mujal ning sisse seada vedajate jaoks uudse dokumendi - töökindluse sertifikaadi (certificate of reliability). Töökindluse sertifikaadi võivad saada need vedajad ja vedude korraldajad, kes kindlalt tagavad ohutusnõuete täitmise, sealhulgas välistavad kõrvaliste isikute ligipääsu veetavate ohtlike ainete juurde.  Esialgu on töökindluse sertifikaadi taotlemine vabatahtlik. Selle omanikele võimaldatakse soodustusi tollimaksude osas, eeliseid tollioperatsioonide sooritamisel jm. Sertifikaadi sisseseadmise jõustumiseks peab selle heaks kiitma Euroopa parlament. 

6.2. Teine etapp: Linnavalitsuse juhtimissüsteemi täiustamine ohtlike veoste alal
On vaja teostada uurimistöö, mille põhilised ülesanded (vastavalt suurte organisatsioonide täiustamise metoodikale) on järgmised:

1. Luua võimalikult täielik ülevaade ohtlike ainete vedamise ja hoidmise ohutuse korraldamist käsitlevatest õigusaktidest (nimistu ja kogumik) ning koostada selle alusel probleemi käsitlust üldistav koondmaterjal. 

2. Kaardistada riigiorganitele ohtlike ainete vedamise ja hoidmise ohutuse suurendamise valdkonnas täitmiseks määratud ülesanded ja koostada nende temaatiliselt struktureeritud nimistu.

3. Kaardistada linnavalitsuse liikmetele, ametitele ja töötajatele ohtlike ainete vedamise ja hoidmise ohutuse suurendamise valdkonnas olemasolevate dokumentidega täitmiseks määratud  ülesanded ja koostada nende temaatiliselt struktureeritud nimistu

4. Hinnata (ekspertide abiga ja võrdlusanalüüsi kasutades), kas  olemasolevate dokumentidega täitmiseks ette nähtud  ülesannete loeteluga on Linnavalitsuse ametites hõlmatud kõik tegevused, mis on vajalikud antud valdkonnas soovitud tulemuste saavutamiseks ning täiendada (ekspertide abiga ja võrdlusanalüüsi alusel) antud valdkonnas täitmist vajavate ülesannete loetelu. 

5. Määrata, millistele  linnavalitsuse liikmetele, ametitele ja töötajatele tehakse kohustuseks  täiendavate ülesannete täitmine.

6. Koostada protseduurid ja juhendid vajalike tegevuste täitmiseks.

6.3. Kolmas etapp: Linnavalitsuse juhtimissüsteemi kompleksne täiustamine

Et kohalik omavalitsus oleks edukas, on vaja seda juhtida vastavalt kohaliku omavalitsuse eesmärkidele ja ülesannetele.  Selleks on vaja 

· võimekat juhti ja 
· sellist juhtimissüsteemi, mis võimaldab juhil kohalikku omavalitsust selle eesmärkide ja ülesannete kohaselt juhtida.  
Organisatsiooni juhtimissüsteem on kord (asjade korraldus), mille kohaselt juhtimistegevused  toimuvad. Juhtimissüsteemi aluseks on dokumendid, mis selle korra kehtestavad ja seda kirjeldavad. Organisatsiooni  juhtimissüsteemi peamised koostisosad on 

· täitmist vajavate ülesannete (funktsioonide) nimistu, 
· organisatsiooni struktuur, 
· tööjaotus, mis peab hõlmab kõiki organisatsioonis täitmist vajavaid ülesandeid, ning 
· protseduurid ja juhendid tähtsamate ja keerukamate ülesannete täitmiseks. 
Juhtimissüsteemi oluliseks teguriks on kaasaegsed infotehnoloogilised vahendid, mis hõlbustavad  juhtimistegevusi.  
Kui juhtimissüsteem on puudulik, ei saa ka võimekas juht organisatsiooni hästi juhtida. Sel juhul on ta esmane kohustus juhtimissüsteemi täiustada, muuta see organisatsiooni ülesannete täitmise jaoks enam sobivaks.  Organisatsioonide juhtimissüsteemide täiustamise üldtunnustatud aluseks on rahvusvaheline kvaliteedijuhtimise standard ISO 9000/2000. 

Organisatsiooni  juhtimissüsteemi täiustamiseks vajaliku uurimistöö metoodika ja korraldamise kava on esitatud eraldi. 

7. KOKKUVÕTE 

Töö tulemusel

· on kirjeldatud ohtlike ainete vedamisel ja hoidmisel õnnetuste tekkimise võimaluste hindamise ning õnnetuste ärahoidmise ja tagajärgede likvideerimise olemasolevat korda Tallinnas ja välja selgitatud rida selle puudusi ja probleeme;

· on välja selgitatud esmane vajadus suurendada tähelepanu õnnetuste ärahoidmise meetmetele ohtlike ainete vedamisel ja hoidmisel Tallinnas;

· on uuritud ohtlike ainete vedamise ja hoidmise ohutuse tagamise juriidilisi ja korralduslikke võimalusi riigi ja Tallinna linnavõimu poolt ning esile toodud rida ebakohti, mis esinevad olemasolevas süsteemis ja selle rakendamisel; 

· on välja selgitatud ohtlike ainete vedamise ja hoidmise ohutuse tagamise korra täiustamise vajadus Tallinnas;

· on esitatud esialgsed ettepanekud ohtlike ainete vedamise ja hoidmise ohutuse tagamise korra täiustamiseks Tallinna Linnavalitsuse ametites (täitmist vajavate ülesannete tasemel, esimene etapp);

· on esitatud uuringu kava ohtlike ainete vedamise ja hoidmise ohutuse tagamise  kompleksse korra väljatöötamiseks Tallinna Linnavalitsuse ametites ja koostöö täiustamiseks Tallinna Linnavalitsuse ametite ja riigiasutuste ja -organite vahel (edasise töö teine etapp);

· on koostatud metoodika ja kava uurimistöö “Tallinna Linnavalitsuse juhtimissüsteemi täiustamine kvaliteedijuhtimise põhimõtetel ja võrdlusuuringute alusel Helsingi Linnavalitsusega” läbiviimiseks (edasise töö kolmas etapp).  

LISA 1

OHTLIKE KAUPADE MEREVEDU REGULEERIVAD EESTI ÕIGUSAKTID

	
	Seadus või alamakt
	Reguleerimisala ja kommentaarid

	1
	Kemikaaliseadus
	Kemikaalide mistahes käitlemist reguleeriv raamseadus

	1.1
	MKM 3. 04. 2003 määrus nr 55

Nõuded veovahendile 
	Nõuded laevale vastavalt kemikaali ohtlikkusele ja veo iseloomule

	1.2
	TSM 6. 12. 2000 määrus nr 106

Nõuded kemikaali hoiu-, peale-, maha- ja ümberlaadimiskohale ning teistele kemikaali käitlemiseks vajalikele ehitistele sadamas, autoterminalis, raudteejaamas, lennujaamas ning erinõuded ammooniumnitraadi käitlemisele
	Sätestab erinõuded ammooniumnitraadi käitlemisele ka sadama hoiukohas (on seotud MKM määrusega  vt 3.1)

	1.3
	MKM 14. 06. 2005 määrus nr 67   

Kemikaalide ohtlikkuse alammäär ja ohtliku kemikaali künniskogus ning suurõnnetuse ohuga ettevõtte ohtlikkuse kategooria ja ohtliku ettevõtte määratlemise kord
	Laieneb ka sadama alal asuvatele ohtlike kemikaalide hoidlatele ja määrab ära suurõnnetuse ohuga ettevõtte ohtlikkuse kategooria sõltuvalt käideldava kemikaali ohtlikkusest ja kogusest

	1.4
	MKM 3. 04. 2003 määrus nr 56

Ohutusnõuniku koolituse õppekava, kutseoskusnõuded ja koolitunnistuse vorm
	Ei haara merevedusid, kuid kursuse käigus on osavõtjatele antud ülevaade merevedude ohutuse eripäradest

	1.5
	SiM 12. 05. 2003 määrus nr 55

Ohtliku ja suurõnnetuse ohuga ettevõtte teabelehe, ohutusaruande ja hädaolukorra lahendamise plaanide koostamise ja esitamise kord ning suurõnnetuse ohuga ettevõtte loetelu pidamine
	

	2
	Meresõiduohutuse seadus
	Üldnõuded ohtlike lastide mereveole. §42 lõige sätestab (kaudselt) kohustuse lähtuda rahvusvaheliste konventsioonide laevade põhjustatud merereostuse vältimiseks (MARPOL 73/78) I-III lisa ja inimelu ohutusest merel (SOLAS) VI ja VII peatüki nõuetest. Vastavalt tuleb kasutada järgmisi rahvusvahelisi regulatsioone (kättesaadavad inglise keeles):

1) IMDG koodeks - pakitud ohtlike kaupade, sealhulgas lõhkematerjalide, radioaktiivsete ja nakkusohtlike materjalide merevedu (esitab nõuded pakendile, märgistusele jm);

2) BC koodeks - ohtlike puistekaupade vedu;

3) IBC koodeks - vedelkemikaalide vedu*;

4) MARPOL73/78 I lisa – merekeskkonnakaitse nõuded nafta ja naftasaaduste veol. 

	2.1
	MKM 10. 08. 2005 määrus nr 89

Ohtlikust lastist teavitamise kord ja esitatavate andmete loetelu ning huvitatud isikutele ohtliku lasti kohta käivate teabe edastamise kord
	Sätestab Eesti territoriaalmeres või Eesti laevalt merre sattunud ohtlikust lastist teavitamise korra. Lisaks Eestist ohtliku lastiga lahkuva või siia saabuvast ohtlikust lastist teavitamise kord 

	2.2
	MKM 5. 12. 2002 määrus nr 22

Ohtliku lasti deklaratsiooni vorm 
	Puudub ohtliku lasti deklareerimise kord, mis põhjustab palju arusaamatusi 

	3
	Sadamaseadus
	

	3.1
	TSM 26. 01. 1998 määrus nr 4 

Ohtliku kauba sadamas vastuvõtu, töötlemise, hoiustamise ja väljastamise eeskiri
	Ei vasta korrektselt sadamaseaduse viimastele muudatustele

	3.2
	MKM 2. 12. 2002 määrus nr 19 

Laevadelt pilsivee, fekaalvee, prügi ja muude saaste ainete vastuvõtmise kord  
	Puudutab ka ohtlike jäätmete hulka kuuluvate laeva lastijäätmete vastuvõttu sadamas.

Alus Euroopa Parlamendi ja Euroopa Liidu Nõukogu 27. novembri 2000. a direktiiv 2000/59/EÜ laevaheitmete ja lastijääkide sadamas vastuvõtmise seadmete kohta

	4
	Jäätmeseadus
	Nõuded ohtlike jäätmete rahvusvahelisele veole

	5
	Kiirgusseadus
	Kiirgusallika pakendamise (ka veopakend), märgistamise ja kaitsevahenditega varustamise nõuded ja kord

	6
	Lõhkematerjaliseadus
	

	7
	Naftareostusest põhjustatud kahju korral kehtiva tsiviilvastustuse 1969. aasta rahvusvahelise konventsiooni ja naftareostusest põhjustatud kahju kompenseerimise rahvusvahelise fondi asutamise 1971. aasta rahvusvahelise konventsiooni muutmise 1992. aasta protokollidega ühinemise seadus (17. 06. 2004)
	

	8
	Läänemere piirkonna merekeskkonna kaitse konventsioo-niga, 1992 ühinemise seadus (HELCOM)
	

	8.1

LISA 2

KEMIKAALIDEST TEAVITAMISE KORRA VASTUOLU KEMIKAALISEADUSEGA

Sotsiaalministri 22.03.1999. a määrusega nr 18 kinnitatud Kemikaalist teatamise kord

 ( RTL 1999, 61, 809), jõustunud 7.06.2000, viimane täiendus 23.05.2003 määratleb seaduse eesmärgi järgmiselt: 

....................

1. Üldsätted 

1.1. Käesolev kord määratleb uuest ja olemasolevast ainest teavitamisele esitatavad vormilised ja sisulised nõuded ning on kohustuslik igale teavitajale. 

..................

Kemikaalist on vaja Teabekeskust teavitada, kui:

· kemikaali keskmine kogus on 10 kuni 1000 tonni;

- 
kemikaali suur kogus ületab 1000 tonni. 

 .................

Allpool on määruses järgmised punktid: 

3.4. Teavitamisele ei kuulu tollitransiidina veetav või hoitav aine, kui see on tolli järelevalve all ja ainet ei käidelda selle omadusi muutval viisil. 

3.5. Teavitamisele ei kuulu ohtliku aine vedu raudteel, maanteel, siseveekogudel, merel ja õhus. 

..............

JÄRELDUS

Kemikaalide Teabekeskuse  tegelikud ülesanded ja tegevus ei vasta Kemikaaliseaduse tekstile ega mõttele.  
Nimelt sätestab Kemikaaliseadus, et riigis peab olema andmestik, millest on näha:

· kui palju ohtlikke aineid ja millal Eestisse sisse veetakse või siin valmistatakse, 

· kus neid aineid hoitakse

· ning millal need Eestist välja veetakse või ära tarbitakse. 

Need andmed on vajalikud riskianalüüside koostamiseks ja õnnetuste ennetamiseks. Seadusega on sätestatud, et selline teabekeskus moodustatakse sotsiaalministeeriumi haldusalas. Kuid Teabekeskusele nimetatud määrusega tegelikult antud ülesanded tal selliseid andmeid koondada ei võimalda. 

Põhjendus:

1. Kemikaaliseaduse  §4  määratleb kemikaali käitlemise järgmiselt: Kemikaali käitlemine on kemikaali valmistamine, töötlemine, pakendamine, hoidmine, vedamine, turustamine, kasutamine ja kemikaaliga seonduv muu tegevus.  Kuna  kemikaali hoidmine ja vedamine on kemikaali käitlemine siis kuulub  veetav või hoitav aine Kemikaaliseaduse alusel teavitamisele.

2. Kemikaalseaduse §5 määrab, et ohtlike kemikaalide arvestuse kord kehtestatakse sotsiaalministri määrusega. Kemikaaliseaduse §7  määrab, et Vabariigi Valitsus asutab Sotsiaalministeeriumi valitsemisalas Kemikaalide Teabekeskuse. Kemikaalide Teabekeskus on pädev riigiasutus, kelle ülesanded on koguda teavet Eestisse sissetoodud või Eestis toodetavate suure või keskmise tootmismahuga, keelustatud või rangelt piiratud käitlemisega või uut ainet sisaldavate kemikaalide kohta.  
Siit tuleneb, et määruse “Kemikaalist teavitamise kord” punktid 3.4. ja 3.5. on Kemikaaliseaduse §4-ga vastuolus. 

Käesoleva töö teostamise ajal kehtestas sotsiaalminister eelpoolnimetatud korra asemel oma 

16. veebruari 2006. a määrusega nr 23  uue dokumendi “Kemikaalist teavitamise kord”. 

Sellest on Kemikaaliseadusega vastuolu tekitanud punktid 3.4 ja 3.5 välja jäetud. Kuid määruse kehtestamise alusena on märgitud vaid Kemikaaliseaduse § 20 lõige 3, jättes välja lõiked 1 ja 2, mis määravad informatsiooni sisu. Määrus endiselt ei hõlma teavet transiidi korras Eestisse sissetoodavate kemikaalide kohta ning näib, et tegelik vastuolu Kemikaaliseadusega kestab. 

Selle tagamine, et kemikaalide kohta teavitamise kord ja Kemikaalide Teabekeskuse ülesanded oleksid vastavusse viidud Kemikaaliseadusega, on Kemikaaliseaduse § 8 kohaselt Keemiaohutuse Komisjoni ülesanne, kes peaks määruse kohta võtma oma seisukoha. 

LISA 3

TURVALISUS JA KESKKONNAKAITSE PÕHISEADUSES

EESTI VABARIIGI PÕHISEADUS 

Vastu võetud rahvahääletusel 28. juunil 1992 ( RT 1992, 26, 349). 
§ 5. Eesti loodusvarad ja loodusressursid on rahvuslik rikkus, mida tuleb kasutada säästlikult. 

§ 9. Põhiseaduses loetletud kõigi ja igaühe õigused, vabadused ja kohustused on võrdselt nii Eesti kodanikel kui ka Eestis viibivatel välisriikide kodanikel ja kodakondsuseta isikutel. 

§ 10. Käesolevas peatükis loetletud õigused, vabadused ja kohustused ei välista muid õigusi, vabadusi ega kohustusi, mis tulenevad põhiseaduse mõttest või on sellega kooskõlas ja vastavad inimväärikuse ning sotsiaalse ja demokraatliku õigusriigi põhimõtetele. 

§ 11. Õigusi ja vabadusi tohib piirata ainult kooskõlas põhiseadusega. Need piirangud peavad olema demokraatlikus ühiskonnas vajalikud ega tohi moonutada piiratavate õiguste ja vabaduste olemus

§ 13. Igaühel on õigus riigi ja seaduse kaitsele. Eesti riik kaitseb oma kodanikku ka välisriikides. Seadus kaitseb igaühte riigivõimu omavoli eest. 

§ 14. Õiguste ja vabaduste tagamine on seadusandliku, täidesaatva ja kohtuvõimu ning kohalike omavalitsuste kohustus. 

§ 15. Igaühel on õigus pöörduda oma õiguste ja vabaduste rikkumise korral kohtusse. Igaüks võib oma kohtuasja läbivaatamisel nõuda mis tahes asjassepuutuva seaduse, muu õigusakti või toimingu põhiseaduse vastaseks tunnistamist. Kohus järgib põhiseadust ja tunnistab põhiseaduse vastaseks mis tahes seaduse, muu õigusakti või toimingu, mis rikub põhiseaduses sätestatud õigusi ja vabadusi või on muul viisil põhiseadusega vastuolus. 

§ 16. Igaühel on õigus elule. Seda õigust kaitseb seadus.  
§19. Igaühel on õigus vabale eneseteostusele. Igaüks peab oma õiguste ja vabaduste kasutamisel ning kohustuste täitmisel austama ja arvestama teiste inimeste õigusi ja vabadusi ning järgima seadust. 

§ 25. Igaühel on õigus talle ükskõik kelle poolt õigusvastaselt tekitatud moraalse ja materiaalse kahju hüvitamisele. 

§ 28. Igaühel on õigus tervise kaitsele. 

§ 53. Igaüks on kohustatud säästma elu- ja looduskeskkonda ning hüvitama kahju, mis ta on keskkonnale tekitanud. Hüvitamise korra sätestab seadus. 

§139. Õiguskantsler on oma tegevuses sõltumatu ametiisik, kes teostab järelevalvet seadusandliku ja täidesaatva riigivõimu ning kohaliku omavalitsuse õigustloovate aktide põhiseadusele ja seadustele vastavuse üle. 

Õiguskantsler analüüsib seaduste muutmise, uute seaduste vastuvõtmise ja riigiasutuste töö kohta talle tehtud ettepanekuid ning esitab vajaduse korral Riigikogule ettekande. 

§ 146. Õigust mõistab ainult kohus. Kohus on oma tegevuses sõltumatu ja mõistab õigust kooskõlas põhiseaduse ja seadustega. 

§ 154. Kõiki kohaliku elu küsimusi otsustavad ja korraldavad kohalikud omavalitsused, kes tegutsevad seaduste alusel iseseisvalt. Kohalikule omavalitsusele võib panna kohustusi ainult seaduse alusel või kokkuleppel kohaliku omavalitsusega. Seadusega kohalikule omavalitsusele pandud riiklike kohustustega seotud kulud kaetakse riigieelarvest. 

LISA 4

KOHALIK OMAVALITSUS, TURVALISUS JA KESKKONNAKAITSE

§ 1  Kohaliku omavalitsuse korralduse seaduse kohaselt on kohaliku  omavalitsuse põhimõtted järgmised: 

1) kohaliku elu küsimuste iseseisev ja lõplik otsustamine ja korraldamine; 

2) igaühe seaduslike õiguste ja vabaduste kohustuslik tagamine vallas ja linnas; 
.............

§ 6. Omavalitsusüksuse ülesanded ja pädevus 

Omavalitsusüksuse ülesandeks on korraldada antud vallas või linnas sotsiaalabi ja -teenuseid, vanurite hoolekannet, noorsootööd, elamu- ja kommunaalmajandust, veevarustust ja kanalisatsiooni, heakorda, jäätmehooldust, territoriaalplaneerimist, valla- või linnasisest ühistransporti ning valla teede ja linnatänavate korrashoidu, pidada koole, lasteasutusi  ja hooldekodusid, kui need ülesanded ei ole seadusega antud kellegi teise täita. 

Lisaks otsustab ja korraldab omavalitsusüksus neid kohaliku elu küsimusi, mis on talle pandud teiste seadustega,  mis ei ole seadusega antud kellegi teise otsustada ja korraldada. Omavalitsusüksus täidab riiklikke kohustusi,  mis on talle pandud seadusega, mis tulenevad selleks volitatud riigiorgani ja antud volikogu vahelisest lepingust. Kõik selle punkti alusel kohalikule omavalitsusele pandud kohustustega seotud kulud kaetakse riigieelarvest. 

..............

§ 9. Arengukava 

Valla või linna arengukava on dokument, mis sisaldab antud omavalitsusüksuse majandusliku ja sotsiaalse olukorra ning keskkonnaseisundi analüüsi, pikemaajalise tegevuse kavandamise ning edasise arengu suundi ja eelistusi. 

.............

§37. Arengukava 

(1) Vallal või linnal peab olema arengukava. Arengukava käesoleva seaduse tähenduses on omavalitsusüksuse pika- ja lühiajalise arengu eesmärke määratlev ja nende elluviimise võimalusi kavandav dokument, mis tasakaalustatult arvestab majandusliku, sotsiaalse ja kultuurilise keskkonna ning looduskeskkonna arengu pikaajalisi suundumusi ja vajadusi ning on aluseks erinevate eluvaldkondade arengu integreerimisele ja koordineerimisele. 

(2) Kõik seaduse alusel kohalikule omavalitsusele kohustuslikud valdkonnapõhised arengukavad, valla või linna arengukava ning üldplaneering peavad olema omavahel seotud ning ei tohi olla vastuolus. 

(3) Mis tahes eelarveaastal peab kehtiv arengukava hõlmama vähemalt kolme eelseisvat eelarveaastat. Kui vallal või linnal on pikemaajalisi varalisi kohustusi või neid kavandatakse pikemaks perioodiks, peab arengukava olema nimetatud varalisi kohustusi käsitlevas osas kavandatud selleks perioodiks. 

(4) Arengukava koostatakse kogu valla või linna territooriumi kohta. Täiendavalt võib arengukava koostada:1) valla või linna territooriumi osa kohta kehtiva arengukava täpsustamiseks või täiendamiseks;2) valdkonnapõhise arengukavana kehtiva arengukava täpsustamiseks või täiendamiseks;3) mitme valla või linna või nende territooriumi osade kohta huvitatud kohalike omavalitsusüksuste omavahelisel kokkuleppel. (5) Omavalitsusüksus korraldab avalike arutelude kaudu kõigi huvitatud isikute kaasamise arengukava koostamise protsessi ning tagab kehtestatud arengukava järgimise. Teade arengukava ja selle muutmise eelnõu avalikustamise kohta avaldatakse maakonnalehes ja valla- või linnavalitsuse veebilehel. Avaliku väljapaneku kestus ei või olla lühem kui kolm nädalat

...................

§ 65. Omavalitsusüksuste suhted riigiorganitega (1) Kohalike omavalitsusorganite ning riigi valitsusasutuste suhted põhinevad seadusel ja lepingul. (2) Kohalikud omavalitsusorganid ei tohi delegeerida oma ülesandeid ja pädevust ning nende täitmiseks seadusega ettenähtud vahendeid riigi valitsusasutustele. (3) Valla või linna volikogul ja kohaliku omavalitsuse üksuste liidul on õigus esitada Vabariigi Valitsusele ettepanekuid seaduste ning teiste õigusaktide vastuvõtmiseks või muutmiseks. (4) Kohalike võimuorganitega konsulteeritakse õigeaegselt ja sobival viisil kõigi neid otseselt puudutavate küsimuste planeerimise ja otsustamise puhul. 

LISA 5

KEMIKAALISEADUS JA KOHALIK OMAVALITSUS

Kemikaaliseadus, Vastu võetud 6. 05. 1998. a seadusega ( RT I 1998, 47, 697 ). 

Märkused: 

1. Kohaliku omavalitsuse osa vahetult käsitlev tekst ja seaduse tähtsamad üldised osad on esitatud paksus kursiivis.

2. Tööjaotuse kohta  riigiasutuste vahel  ja kaasnevate õigusaktide kohta  vt. seaduse täistekst.

§1. Seaduse reguleerimisala 

(1) Käesolev seadus annab õigusliku aluse kemikaali käitlemise korraldamiseks ja kemikaali käitlemisega seotud majandustegevuse piiramiseks ning sätestab käitlemise põhilised ohutusnõuded ja kemikaalist teavitamise korra. 

..............

§2. Kemikaali mõiste 

(1) Käesolevas seaduses käsitatakse kemikaalina ainet või valmistist, mis on kas looduslik või saadud tootmismenetluse teel. 

...............  

§4. Kemikaali käitlemine 

Kemikaali käitlemine on kemikaali valmistamine, töötlemine, pakendamine, hoidmine, vedamine, turustamine, kasutamine ja kemikaaliga seonduv muu tegevus. 

 [ RT I 2004, 75, 521 - jõust. 19. 11. 2004 ] 

 ...................  

§5. Ohtlik kemikaal 

(1) Ohtlik on kemikaal, mis oma omaduste tõttu võib kahjustada tervist, keskkonda või vara. 

.............. 

(5) Ohtlike kemikaalide arvestuse kord kehtestatakse sotsiaalministri määrusega. 

§6. Ohtlik ettevõte ja suurõnnetuse ohuga ettevõte 

(1) Ohtlik on ettevõte, kus kemikaale käideldakse ohtlikkuse alammäärast suuremas koguses. 

............. 

(3) Suurõnnetuse ohuga on ettevõte, kus ohtlikke kemikaale käideldakse künniskogusest suuremas koguses. 

(4) Suurõnnetuse ohuga ettevõtted jagunevad ohtlikkuse suurenemise alusel B- ja A-kategooria ettevõteteks, lähtudes ettevõttes käideldavale kemikaalile kehtestatud künniskogusest. 

§7. Pädev riigiasutus 

(1) Vabariigi Valitsus asutab Sotsiaalministeeriumi valitsemisalas Kemikaalide Teabekeskuse. 

(2) Kemikaalide Teabekeskus on pädev riigiasutus, kelle ülesanded on: 

1) koguda teavet Eestisse sissetoodud või Eestis toodetavate suure või keskmise tootmismahuga, keelustatud või rangelt piiratud käitlemisega või uut ainet sisaldavate kemikaalide kohta; 

2) hinnata teavitatavast ainest tulenevat riski inimesele ja keskkonnale ning esitatud teabe vastavust õigusaktidele, vajaduse korral nõuda riski hindamiseks täiendavat teavet või uuringut, edastada riski hindamise tulemused ainest teavitanule ning asjaomastele riigiasutustele koos soovitustega riski alandamiseks ja anda aru Euroopa Komisjonile;

.................... 

6) koguda teavet turul olevate kemikaalide ja valmististe füüsikalis-keemiliste omaduste, terviseohtlikkuse ning mürgistuste esmaabi ja ravimeetodite kohta;

7) tagada mürgistusalase teabe edastamine elanikkonnale ja meditsiinipersonalile; 

......... 

(3) Pädevateks asutusteks suurõnnetuse ohuga ettevõtte ohutuse alal on Päästeamet ja Päästeameti kohalikud päästeasutused ja Tehnilise Järelevalve Inspektsioon. 

(4) Päästeameti ülesanded suurõnnetuse ohuga ettevõtte ohutuse alal on:

1) hinnata suurõnnetuse ohuga ettevõtte tegevusele kehtestatud nõuete täitmist hädaolukorra lahendamise plaani osas;

2) hinnata koostöös Tehnilise Järelevalve Inspektsiooniga ohutusaruande vastavust kehtestatud nõuetele;

3) koguda teavet suurõnnetuse ohuga ettevõtte tegevusele kehtestatud nõuete täitmise kohta ning vahetada teavet teiste riikide pädevate asutuste ja rahvusvaheliste organisatsioonidega;

4) pidada suurõnnetuse ohuga ettevõtete loetelu. 

(5) Tehnilise Järelevalve Inspektsiooni ülesanded suurõnnetuse ohuga ettevõtte ohutuse alal on:

1) hinnata suurõnnetuse ohuga ettevõtte tegevusele kehtestatud ohutusnõuete täitmist;

2) hinnata koostöös Päästeametiga ohutusaruande vastavust kehtestatud nõuetele;

3) teha koostööd teiste riikide pädevate asutustega. 

§8. Kemikaaliohutuse Komisjon 

(1) Vabariigi Valitsus moodustab valitsusasutuste esindajatest ja teistest asjatundjatest Kemikaaliohutuse Komisjoni. 

(2) Kemikaaliohutuse Komisjoni ülesanded on:

1) analüüsida kemikaaliohutuse aktuaalseid probleeme Eesti Vabariigis ja Euroopa Liidus;

2) anda hinnanguid ning avaldada arvamust kemikaaliohutuse poliitika ja strateegiate kohta Eesti Vabariigis ja Euroopa Liidus;

3) teha valitsusasutustele ettepanekuid kemikaaliohutuse strateegiate väljatöötamiseks ja rakendamiseks;

4) anda hinnanguid kemikaaliohutust reguleerivate õigusaktide ja nende eelnõude kohta;

5) teha sotsiaalministrile ettepanekuid kemikaaliohutuse uuringute läbiviimiseks, trükiste väljaandmiseks, koolituse korraldamiseks ning terminoloogia ühtlustamiseks;

6) vahetada teavet ja teha ettepanekuid erinevate institutsioonide tegevuse koordineerimiseks kemikaaliohutuse valdkonnas. 

 [ RT I 2004, 75, 521 - jõust. 19. 11. 2004 ] 

2. peatükk 

KEMIKAALIKÄITLUSE KORRALDUS 

  ..................... 

  §9. Hea laboritava 

(1) Head laboritava rakendatakse kõikide kemikaalide, sealhulgas ravimi ja veterinaarravimi, kosmeetikatoote, pestitsiidi, toidu lisaaine ja söödalisandi koostisse kuuluva aine tervise- ja keskkonnaohutuse mittekliinilisel uuringul eesmärgiga tagada head laboritava järgivates laborites saadud andmete usaldusväärsus ja võrreldavus ning vastastikune tunnustamine. 

(2) Hea laboritava on kvaliteedisüsteem, mis käsitleb mittekliiniliste tervise- ja keskkonnaohutuse uuringute planeerimist, tegemist, kontrolli, dokumenteerimist, aruandlust ning dokumentatsiooni ja materjalide säilitamist. 

(3) Mittekliiniline tervise- ja keskkonnaohutuse uuring (edaspidi uuring) on katse või katsete sari, mille käigus uuritakse ainet laboritingimustes või keskkonnas, et saada selle füüsikaliste ja keemiliste omaduste ning tervise- ja keskkonnaohtlikkuse kohta andmeid, mis on ette nähtud esitada asjaomastele asutustele kemikaalist johtuva riski hindamiseks ja juhtimiseks ning õigusaktide kehtestamiseks. 

(4) Laborid, kellel on õigus teha uuringuid, peavad vastama hea laboritava nõuetele ning järgima uuringute tegemisel hea laboritava nõudeid ja korda, mis kehtestatakse sotsiaalministri määrusega. 

(5) Sotsiaalminister volitab halduskoostöö seaduse (RT I 2003, 20, 117; 82, 552; 2004, 53, 367) alusel sõlmitud halduslepinguga kvaliteedijuhtimise süsteemide hindamise alal rahvusvaheliselt tunnustatud asutuse tegutsema tervise- ja keskkonnaohutuse mittekliinilisi uuringuid tegevate laborite hea laboritava nõuetele vastavuse hindamise ja tõendamise asutusena (edaspidi hea laboritava kontrollasutus). 

(6) Hea laboritava kontrollasutus peab oma tegevuses järgima hea laboritava nõuetele vastavuse hindamise ja tõendamise nõudeid ning korda, mis kehtestatakse sotsiaalministri määrusega. 

.................... 

§10. Kemikaali ohtlikkuse määramine, riski hindamine ja klassifitseerimine 

(1) Kemikaali ohtlikkust määratakse ja riski hinnatakse kemikaali füüsikaliste ja keemiliste omaduste ning selle tervise- ja keskkonnaohtlikkuse alusel. 

.................  

§11. Ohtlike kemikaalide käitlemise korraldus 

(1) Sotsiaalministri määrusega kehtestatakse: 

............

 (2) Majandus- ja kommunikatsiooniministri määrusega kehtestatakse:

...........

 (4) Siseministri määrusega kehtestatakse 

...............  

§13. Ohtlike kemikaalide käitlemise kitsendused ohtlikus ja suurõnnetuse ohuga ettevõttes 

(1) Ohtlikus või suurõnnetuse ohuga ettevõttes käideldavate ohtlike kemikaalide kogus ei tohi ületada:

1) ohtlikus ettevõttes B-kategooria suurõnnetuse ohuga ettevõttele kehtestatud künniskogust;

2) B-kategooria suurõnnetuse ohuga ettevõttes A-kategooria suurõnnetuse ohuga ettevõttele kehtestatud künniskogust. 

(2) Vabariigi Valitsus võib keelustada, piirata või peatada suurõnnetuse ohuga või ohtliku ettevõtte tegevust järgmistel asjaoludel:

1) ettevõtte tegevus tekitab võimaliku suurõnnetuse ohu;

2) järelevalvevolitusi omavad valitsusasutused on esitanud põhjendatud taotluse;

3) valla- või linnavolikogu, mille haldusterritooriumil ettevõte asub, on esitanud Siseministeeriumi kaudu põhjendatud taotluse;

4) ettevõttes on toimunud ohtliku kemikaaliga seotud suurõnnetus;

5) ettevõtja on esitanud järelevalveasutusele valeandmeid;

6) ettevõtja on esitanud Kemikaalide Teabekeskusele valeandmeid käideldavate kemikaalide omaduste või koguse kohta;

7) ettevõtja ei ole esitanud siseministri kehtestatud korra alusel teabelehte, ohutusaruannet või hädaolukorra lahendamise plaani;

8) ettevõtjal puudub vastutuskindlustus võimaliku raskeima tagajärjega suurõnnetuse tekitatud kahju hüvitamiseks. 

(3) Kui suurõnnetuse ärahoidmine nõuab kiiret tegutsemist, on päästeasutusel õigus ajutiselt peatada ettevõtte tegevus või kehtestada keelde või piiranguid. 

§14. Suurõnnetuse ohuga ettevõtte asukoht 

Valla- või linnavolikogu kinnitab rajatava suurõnnetuse ohuga ettevõtte lubatava asukoha oma haldusterritooriumil ettevõtja esitatud ohutusaruandest lähtudes. Seejuures tuleb:

1) kindlaks teha ettevõtted, kus suurõnnetuste tõenäosus või nende tagajärgede raskus võib suureneda nende ettevõtete asukoha läheduse tõttu teistele ohtlikele või suurõnnetuse ohuga ettevõtetele;

2) arvestada olemasolevate ettevõtete läheduses paiknevaid hooneid ja rajatisi, nagu liiklusmagistraalid, rahvarohked paigad ja elamurajoonid, kui nende paigutus võib suurendada suurõnnetuse riski või nende tagajärgede raskust. 

 [ RT I 2003, 23, 144 - jõust. 1. 04. 2003 ] 

 ............................. 

4. peatükk 

KEMIKAALIST TEAVITAMINE 

§20. Kemikaalist teavitamine 

(1) Kemikaalist teavitamine on teabe esitamine Kemikaalide Teabekeskusele Eestisse sissetoodud või Eestis valmistatud keskmise või suure tootmismahuga, keelustatud või rangelt piiratud käitlemisega või uut ainet sisaldavate kemikaalide nimetuse, omaduste, koguse ja käitlemisotstarbe kohta. 

(2) Esitatav teave peab võimaldama hinnata kemikaalidega seonduvaid ohte ja rakendada abinõusid kemikaali ohutuks käitlemiseks. 

(3) Kemikaalist teavitamise kord kehtestatakse sotsiaalministri määrusega, mis sätestab: 

1) nõuded teavitajale ja esitatavale teabele sõltuvalt käitlemise mahust ja otstarbest; 

2) teavitajale vastamise ja käitlemise alguse tähtajad; 

................... 

5. peatükk 

JÄRELEVALVE 

§24. Järelevalve 

(1) Järelevalvet käesoleva seaduse ja selle alusel kehtestatud õigusaktide nõuete täitmise üle teostavad:

1) Tehnilise Järelevalve Inspektsioon – ohtlikus ja suurõnnetuse ohuga ettevõttes käitlemise ohutuse, ohtlikkuse kategooria arvutamise, teabelehe ja ohutusaruande nõuetele vastavuse ning kemikaali arvestamise ja kemikaalist teavitamise nõude täitmise osas;

2) päästeasutused – teabelehe, ohutusaruande ja hädaolukorra lahendamise plaanide osas;

3) Tööinspektsioon – töötervishoiu- ja tööohutuse nõuete täitmise osas;

4) Keskkonnainspektsioon – keskkonnajärelevalve seadusega (RT I 2001, 56, 337; 2002, 61, 375; 99, 579; 110, 653) sätestatud korras;

5) Tarbijakaitseamet – ohtliku kemikaali jaemüüginõuete täitmise osas;

6) Maksu- ja Tolliamet – Euroopa Parlamendi ja EL Nõukogu määruse 304/2003/EÜ lisas 1 loetletud kemikaalide ekspordile ja impordile kehtestatud nõuete täitmise osas;

7) Tervisekaitseinspektsioon – hulgimüügis olevast kemikaalist teavitamise ja selle ohutusnõuete täitmise ning kemikaaliga teenuse osutamise osas; 

8) Sotsiaalministeerium – käesoleva seaduse § 9 1 lõigetes 5 ja 6 nimetatud haldusülesande täitmise osas. 

TURVALISUS JA KESKKONNAKAITSE TALLINNA ARENGUSTRATEEGIAS

Strateegia  “TALLINN 2025”

Kinnitatud Tallinna Linnavolikogu 10. juuni 2004

määrusega nr 23

Turvalisuse vähenemine

Kodanikukaitse programmi puudumise tõttu Tallinnas on inimesed tehnoloogiliste või keskkonnakatastroofide vastu väga nõrgalt kaitstud. Korraldamata on ohtlike veoste transport, nende hoidmise ja ümberlaadimise tingimused.

................

Kõige enam on Tallinna arengut ja nägu viimase kümne aasta vältel mõjutanud linna territooriumil asunud suurettevõtete restruktureerimine ja erastamine, millega kaasnes ühtlasi ettevõtlusstruktuuri oluline muutus – teenindussektori märkimisväärne suurenemine. Teiselt poolt jällegi ei ole rida protsesse, mille toimumist kümme aastat tagasi eeldati, veel eriti käivitunudki: üle hinnati inimeste tegutsemise aktiivsust – seda, et inimesed soovivad enam osaleda ja omada kontrolli arengute üle. Teisisõnu: eeldus tugeva kodanikuühiskonna tekkest ei ole täitunud. Majandusvaldkonna osas arvati, et toimub väikeettevõtete kasv keskmisteks (või suuremateks) ettevõteteks. Viimane aga ei toimunud, selle asemel leidis aset paljude Eesti ettevõtete üleminek väliskapitali omandusse.

...............

Looduskeskkonnaga (eelkõige vee ja õhu kvaliteediga) seotud küsimused eeldavad linna tasandist laiemat käsitlust. Inimesi rahuldava elukeskkonna ning selleks looduskeskkonna ja loodusvarade säästliku kasutamise tagamiseks, tuleb tegutseda kogu linnastu tasandil.

Järjest enam läheb hinda kvaliteetne keskkond. 

.................

Taotlus Tallinna kui keskkonna loomisele. Ühelt poolt tähendab see majanduskeskkonna loomist, mis on (välisinvestorile) atraktiivne, suudaks tõmmata siia ligi tegutsemistahtelisi inimesi, uusi oskusi ja teadmisi. Vähemtähtis pole aga ka Tallinnast nn hea-olemise koha kujundamine, mis hõlmab endas sotsiaal-turvalisuse valdkonna, meelelahutusliku, kultuurilise ja atraktiivse linnaruumi kujundamise, samuti haridus- ja eneseteostusvõimaluste mitmekesisuse poole.

...........

ALLSTRATEEGIAD

Allstrateegiate hulgas on 

Tallinna elukeskkonna: linnaplaneerimise, -ehituse ja -arhitektuuri, elamumajanduse ja kommunaalmajanduse arendamise strateegia;

Turvalisuse tõstmise strateegia puudub

.............

Ökoloogiasõbralik ettevõtlus

Puhta elu- ja turismikeskkonna säilitamine, mitmekesise regiooni säilitamine ning mere ja rannaalade (kui olulise Tallinna ressursi) efektiivne kasutamine on suuresti seotud ökoloogiasõbraliku keskkonna arenguga. Seetõttu on oluline võtta suund ökoloogilisemate tootmis- ja teenindusprotsesside poole ning loodussõbralike tehnoloogiate kasutuselevõtmisele. Ühelt poolt räägime ökoloogilisest ettevõtlus- (ja elu-) keskkonnast, mida saab parandada rohealade ja haljastuse suurendamisega ja  autode vähendamisega kesklinnas ning ökonormide kehtestamisega ettevõtetele. Teisalt on tegemist ökoloogiasõbralike toodete ja teenuste tootmise ja kasutamise soodustamisega. Mõlemal juhul on oluline ökoloogilise maailmavaate promomine elanikkonna ja ettevõtjate seas.

................

2.4.4 Turvalisus
2.4.4.1 Lähteseisund ja arengueeldused

Tallinna turvalisust võib iseloomustada läbi kuritegevuse taseme, tuletõrje ja päästeala seisukorra, liiklusohutuse ning vältimatu meditsiinilise abi kättesaadavuse. 

Kriisiturvalisus – valmisoleku suurendamine kriisisituatsioonides käitumiseks

Kriisisituatsioonide käsitlemiseks valmistavad Punane Rist ja Vabatahtlik Tuletõrje elanikkonda ette suurõnnetuste puhuks ja ohuolukordades käitumiseks.

2.5 
ELUKESKKONNA, LINNAPLANEERIMISE, -EHITUSE JA -ARHITEKTUURI, ELAMUMAJANDUSE JA KOMMUNAALMAJANDUSE ARENDAMISE STRATEEGIA 

Käesolev allstrateegia keskendub erinevatele linna elukeskkonna kujundamise aspektidele nagu linnaplaneerimine, -ehitus ja -arhitektuur, sh ka maastikuarhitektuur, samuti muinsuskaitse ja omandiküsimustele ning elamumajanduse, kommunaalmajanduse ja keskkonna valdkondadele. Linnakeskkonna arendamise strateegia mahutub ennekõike „Heaolemise Tallinna“ eesmärgi poole alla, püüdes luua sellist keskkonda, kus ennast hästi saaksid tunda nii kohalik elanik kui ettevõtja, samuti väliskülastajad.

Linna elukeskkonna strateegia visioonina nähakse Tallinnas hea elukeskkonna loomist. Kuna elukeskkonna hindamine sõltub hindajast, s.t linnakodanikust, siis tähendab see lahtiseletatuna selge enamiku linnaelanike (80-90%) rahulolu linnakeskkonnaga. Linnas on inimestel tööd, võimalus hästi puhata, ja oskus turvaliselt ning üksteist arvestavalt koos elada. Linna põhilised arengusuunad on elanikele teada, teadvustatud ning selge ja stabiilne areng annab kindluse ka järeltulevatele põlvedele.

Ehitatud- ja looduskeskkonna harmoonia – roheline Tallinn

Vanalinn, suur mere piir, saared ja mets (puhkealad) on väärtused, mis eristavad meid paljudest teistest linnadest ja linnastutest. Need väärtused peavad olema kõigile avatud ja kasutatavad ning nende abil loodud harmoonia ehitatud keskkonnaga on suureks lisaväärtuseks Tallinna elukeskkonnale. See on võimalus silma paista Euroopa kaardil ja võimalus hoida või tuua spetsialiste-innovaatoreid majanduse ja kogu ühiskonna arenguks.

................

Linnakeskkonna väärtussüsteemne käsitlus 

Linn koosneb erineva iseloomu ja kujunemislooga piirkondadest ning objektidest. Paljud objektid on kokkuleppeliselt saanud muinsus- või miljööväärtuse tähenduse, kuid tegelikult sisaldab linn palju rohkem peidetud väärtusi, mille avastamine või loomine võimaldab täiustada meie elukeskkonda. Lahenduseks on erinevad küsitlused, analüüsid planeerimise või projekteerimise algstaadiumis – see võimaldab kasutada ja esile tuua neid väärtusi, mida planeerija või arhitekt üksi ei taju.

.....................

JUHTIMISEST

Linna avalike teenuste kättesaadavus ja kvaliteet

Strateegia rakendamise perioodil tuleb tagada osutatava linna avaliku teenuse kvaliteet – usaldusväärsus, vastavus konkreetsetele kvaliteedikriteeriumidele. Standardiseeritud, linnaelaniku, ettevõtja, külalise vaatenurgast disainitud menetlusprotsessid ning tooted (linna avalikud teenused) loovad eeldused kõrgeks kliendirahuloluks ning kokkuvõttes  tootmiskulude alandamiseks. Vastavate standardite loomine ja rakendamine on vajalik läbi viia strateegia rakendamise esimestel aastatel.

Eesmärkideks on: 

1. tagada teenuste kvaliteedi tõus;

2. tagada linna avalike teenuste kättesaadavuse paranemine

Vahendid:

1. luua linnavalitsuse poolt osutatavate teenuste kvaliteedistandardid;

2. töötada välja ja juurutada teenuste kvaliteedi mõõtmise metoodika;

3. laiendada linna avalike teenuste kättesaadavust teenindussaalides ja interneti teel;

4. rakendada kaasaegseid kvaliteedijuhtimise metoodikaid. 

Linna organisatsioonistruktuur ja personal

Linna organisatsioonistruktuuri määravad linna osutatavad teenused ning linnavalitsuse poolt läbiviidavad toimingud (õigusloome, rakendamine, järelevalve, arengu koordineerimine), seosed riigi institutsioonidega. Organisatsioonistruktuuri korrastamiseks algatatud projektid tuleb lõpule viia, nõutud meetmed rakendada. Struktuuri tuleb käesoleva strateegia erinevatel etappidel korrastada, viia vastavusse linna ees olevate muutuvate eesmärkidega.

Organisatsioonistruktuuri dünaamilisuse tagamiseks on vajalik rakendada süsteemne, läbiv personalijuhtimine; konkreetsed protseduurid ja protsessid muudatuste juhtimise rakendamiseks linnavalitsuses. Seejuures tuleb rakendada personali järjepidev koolitus ja arendamine; tagada personalijuhtimise meetmete sihiteadlik valik ja stabiilsus (püsivus). Tagamaks linna tippjuhtide kompetentsi, tuleb pikaajaliselt rakendada meetmeid juhtide kaadrireservi loomiseks linnavalitsuse töötajate baasil.

TALLINNA ARENGUKAVAD ELUKESKKONNA KAITSEST JA  TURVALISUSEST

1. Tallinna arengukava aastateks 1994-1997. Kinnitatud 5. mail 1994. Tallinna Linnavolikogu esimees T. Vähi.

Tallinna koduleheküljel tekst puudub

2. Tallinna arengukava aastateks 1998-2000. Kinnitatud 22.12.1997. Tallinna Linnavolikogu esimees E. Savisaar.

Ülesandeid keskkonnakaitse ja elanike turvalisuse alalt

· Keskkonnakaitse muudetakse kõigi eluvaldkondade osaks

· Töötatakse välja Tallinna ja linnaosade kodanikukaitse kontseptsioon

· Õnnetusohu vähendamiseks ja elanike turvalisuse tagamiseks kehtestatakse ohtlike ainete tootmise, töötlemise, kasutamise ja transportimise kord ning kindlustatakse vastav järelevalve.

· Ohtlike veoste transportimiseks kehtestatakse Tallinna haldusterritooriumil ajaline piirang ja kindlad marsruudid.

· Koostatakse Tallinna ja linnaosade kodanikukaitse kontseptsioonid.

· Keskkonnakaitsealase tegevuse paremaks kooskõlastamiseks ja keskkonnakaitse muutmiseks linna kõikide eluvaldkondade osaks töötatakse 1999. aastal välja Tallinna keskkonnajuhtimise süsteem. Sellega määratakse linna asutuste kohustused, koostöösuhted ja informatsiooni vahetamise alused.

· Koos Harju Maavalitsusega töötatakse 1998. aastal välja keskkonnakaitsealase koostöö alused Tallinnaga piirneva Harju maakonna ja valdadega.

· Laiendatakse Tallinna koolides keskkonnaõpetuse andmist. Säästva arengu, eriti säästva tarbimise õpetus peab sisalduma iga tasandi koolituses. 

· Projektide keskkonnaekspertiis. Linna kui keerulise koosluse seob ühtseks tervikuks kõiki valdkondi haarav süsteemne linnaplaneerimine. Planeerimises osaleb Tallinna Keskkonnaamet, täites ühtlasi riiklikke keskkonnakaitseülesandeid projektide kooskõlastamise ja ekspertiisi ning looduskaitse ja linnaökoloogia valdkonnas. 

· Aastast aastasse on suurenenud keskkonnakaitse tingimuste osa rekonstrueeritavate alade ja uute väikeelamute projektide läbivaatamisel. Riiklik keskkonnaekspertiis on tehtud ka Tallinna lähipiirkonna, Muuga sadama arengukava ja kütuseterminaalide, Tallinna Lennujaama arengukava, Via Baltica marsruutide jms puhul.

· Keskkonnakaitseülesannete ja kohustuste teadvustamiseks ning piiritlemiseks täiendatakse planeeringute lähteülesandeid keskkonnakaitse ja ökoloogia eriosaga.

· Töötatakse välja ranna- ja kaldaalade kasutamise üldpõhimõtted ja tsoneerimiskavad. Rannad (v.a sadamad) peavad olema puhkealadena üldkasutatavad.

· Keskkonnakaitseseaduse rakendamisega muudetakse kohustuslikuks ohtlike objektide regulaarne audit ja seire, koostöös keskkonnaministeeriumiga koostatakse selleks vastavad metoodilised juhendid ja eeskirjad. 

· Taotletakse ohtlike ainete tootmist, töötlemist, transporti, ladustamist ja kasutamist reguleerivate eri ametkondade eeskirjade ühtlustamist, lähtudes Tallinna tingimustest ja arengu eesmärkidest.

· Tallinna piiridesse on otstarbekas jätta reisisadamad ning piiratud kaubanomenklatuuriga kaubasadamad. Sadamate võimalike funktsioonide täpsustamiseks teostatakse 1998. aastal vastav keskkonnaekspertiis, mis on aluseks Tallinna sadamates töödeldavate ja neist väljuvate kaupade liigi ja hulga määramisel, et kehtestada keskkonnaalased ja elanike turvalisust tagavad piirangud.

· Tallinna sadamates töödeldavate ja neist väljuvate kaupade liikidele ja hulgale seatakse keskkonnaalased ja elanike turvalisust tagavad piirangud.

· Tallinna raudteesõlm ei vasta oma asendilt linna arengu nõuetele ja raudteevedude muutunud struktuurile. Raudteetranspordi eelis võrreldes autotranspordiga ilmneb ainult väga pikkadel vahemaadel, mis seab raudtee säilimise ja arengu tingimuseks veoste lähte- või sihtkoha väljaspool Eestit.

· Raudteesõlmega on ühendatud sadamad, mis asuvad Tallinna haldusterritooriumil. Sadamad mõjutavad oluliselt Tallinna arengu erinevaid valdkondi. Sellepärast on linnaplaneerimises oluline mõju sadamate tegevusel ja arengul, sellega seotud infrastruktuuri seisundil ja transpordikorraldusel. 

· Selleks, et määrata sadamate seisund ning nende tegevuseks vajalike maismaa ühenduste seisund, kaubavoogude mahtude ja kaubagruppide arengu perspektiivid, tehakse 1998. aastal vastav uurimus, mis sisaldab ka keskkonnaekspertiisi. See võimaldab määrata linna üldplaneeringus sadamate kasutuse. Kuni uuringute ja ekspertiiside valmimiseni on ennatlik suurendada kaubavoogude mahtu ja nomenklatuuri (eriti keemia- ja naftasaaduste ning puisteainete puhul). 

· Tallinna vanalinna vahetus läheduses asuvates sadamates (kesklinna sadam, kalasadam, linnasadam) on otstarbekas eelistada reisijate ja piiratud kaubanomenklatuuri (nn rataskaubad) vedu.

· Lähtudes vajadusest tagada linnaelenikele turvaline elukeskkond suunab omavalitsus sadamate ümberprofileerimist, muudatusi raudtee paiknemises ning reguleerib raudteevedude mahtusid ja kaupade nomenklatuuri. 

· Sadamate arengu suunamiseks suuremate õiguste saamiseks taotletakse riigilt temale kuuluvate ja Tallinna piirides asuvate sadamate territooriumide ja sadamaehitiste munitsipaalomandisse üleandmist.
· 1995. aastal tööd alustanud strateegilise plaani töörühm on koostanud visiooni, milles aastal 2010 nähakse ette, et Tallinn on säästvalt arenev, turvaline, tervislik ja mugav, soodsaid eneseteostuse, töötamise ja ettevõtluse võimalusi pakkuv, demokraatlikel alustel areneva organisatsiooni poolt juhitav ning rahvusvaheliselt tuntud ja tunnustatud, võrdväärne, algatusvõimeline ja aktiivne koostööpartner.
(Võimukoalitsiooni vahetuse järel 1999 aastal selle arengukava elluviimine peatati ning alustati uue arengukava koostamist)
3. Tallinna arengukava 2001-2005  Kinnitatud 21. detsember 2000 nr 62   Tallinna Linnavolikogu esimees Rein Voog

Kinnitus tühistati 12.12.2002. 

Tallinna koduleheküljel tekst puudub 

4. Tallinna arengukava 2003–2009  Kinnitatud 12. detsember 2002 määrus nr 68   Tallinna Linnavolikogu esimees Maret Maripuu

Kinnitus tühistati 09.12.2004 

Ülesandeid keskkonnakaitse ja elanike turvalisuse alalt

· Arendada välja Tallinnale kuuluv Paljassaare sadam ning rajada sadamaalale tööstuspargid.

· Lähtuda linna arengu kavandamisel keskkonnaseisundi säilitamisest ja parandamisest; 

· Võtta linna üldplaneeringus ja detailplaneeringutes kasutusele Turvalise elukeskkonna standard. 

· Tuleviku Tallinn on tasakaalustatult arenev, turvaline, elanike huvidega arvestav ja hooliv, keskkonnasõbralik, eneseteostusvõimalusi pakkuv ning haridust ja kultuuri väärtustav innovaatiline merelinn.

5. Tallinna arengukava 2004-2009. Vastu võetud 13.11.2003  määrus nr. 56. Tallinna Linnavolikogu esimees Maret Maripuu


Ülesandeid keskkonnakaitse ja elanike turvalisuse alalt

· Arendatakse välja Paljassaare sadam koos tööstuspargiga, luuakse head

tingimused kruisilaevade randumiseks ning kasutatakse Katariina kai võimalusi jahisadama rajamiseks

· Turvaline elukeskkond. …  Käesoleva peaeesmärgi saavutamine on seotud sotsiaalse heaolu allstrateegiaga, mille eraldi osaks on turvalisus. Strateegia kohaselt tulemuslikum ja majanduslikult kasulikum on suunata jõupingutused süütegude sotsiaalsete põhjuste ennetamisele kui tegelda tagajärgede likvideerimisega. Tallinna Linnavolikogu kehtestas 30. aprilli 2003. a määrusega nr 30 Tallinna kuritegevuse ennetamise programmi aastateks 2003-2005. (Kogu peatükk käsitleb ainult kuritegevust. Ohtlike ainete ja veoste käsitlus puudub täiesti).

6. Tallinna arengukava 2006-2015. 

Vastu võetud 06.oktoobril 2005 määrus nr 53. Tallinna Linnavolikogu esimees Toomas Vitsut

Ülesandeid keskkonnakaitse ja elanike turvalisuse alalt

· Käesoleval ajal ei kontrolli linn arengu seisukohalt olulist Tallinna rannaala. Samal ajal, kui mujal Euroopas on rannaalade valdajaks enamikul juhtudel linn, kuulub Tallinna 46 km pikkusel rannajoonel paiknevast 16 sadamast ja sadamakohast linnale vaid üks Katariina kai

·  Linnaruumi keskkonnaohutuse kindlustamine, sh Paldiski suunaliste ja Tallinna läbivate keskkonnaohtlike transiitveoste lõpetamine

· Rannaalade kasutussevõtmise osas jätkatakse koostööd riigi- ja linnaasutuste vahel poolkinniste rannaalade avalikku kasutusse võtmiseks. Pööratakse erilist tähelepanu Paljassaare poolsaarel asetseva riigimaa munitsipaliseerimisele. Alustatakse Paljassaare atraktiivseks elu- ja puhkekeskkonna ning ökoturismi ala muutmist ning Tallinna haridus- ja kultuurilinnaku loomisele Patarei piirkonda. 

· Lahendatakse ohtlike veoste vedu läbi linna raudtee ümbersõidu ehitamisega ümber Tallinna ning Kopli poolsaare kaudu liikuva kaubavoo vähendamise või asendamise abil. Alustatakse läbirääkimisi riigiga, et Tallinnast ei kujuneks ohtlike veoste ootejaam, mis võimaldaks lõpetada linna läbivad ohtlikud transiitveosed.

· Linna arengu kavandamine lähtub säästva arengu põhimõtetest.

Tähelepanu väärib arengukava koostamisel kasutatud dokumentide pikk nimistu:

1. Strateegia “Tallinn 2025” (Tallinna Linnavolikogu 10. juuni 2004. a määrus nr 23);

2. Tallinna arengukava 2005-2014 (Tallinna Linnavolikogu 9. detsember 2004. a määrus nr 53);

3.  Tallinna elamuehitusprogramm “5000 eluaset Tallinnasse” (Tallinna Linnavolikogu 18. aprilli 2002. a otsus nr 175);

4.  Tallinna energiamajanduse pikaajaline arengukava 2003-2017 (Tallinna Linnavalitsuse 4. juuni 2003. a istungi protokoll nr 24);

5.  Tallinna hoolekande arengukava aastateks 2001-2005 (Tallinna Linnavolikogu 6. september 2001. a määrus nr 38);

6. Tallinna jäätmekava (Tallinna Linnavolikogu 6. septembri 2001. a määrus nr 39);

7.       Tallinna keskkonnastrateegia 2010 (Tallinna Linnavolikogu 22.jaanuari 1998 määrus nr 5);

8.  Tallinna linna eelarvestrateegia aastateks 2005-2007 (Tallinna Linnavolikogu 17. juuni 2004. a määrus nr 24);

9. Tallinna magistraaltänavavõrgu (teedeehitus ja rekonstrueerimine) arengusuunad 2005-2014 (Tallinna Linnavolikogu 20. juuni 2005. a määrus nr 40);

10. Tallinna munitsipaalkoolide remondi ja investeeringute kava aastateks 2004-2012 (Tallinna Linnavolikogu 11. detsember 2003. a määrus nr 67);

11.  Tallinna munitsipaalpolitsei arengukava (Tallinna Linnavolikogu 27. mai 2004. a määrus nr 18);

12.  Tallinna tööhõive suurendamise programm 2005-2007 (Tallinna Linnavolikogu 27. mai 2004. a määrus nr 17);

13. Tallinna ühisveevärgi ja -kanalisatsiooni arendamise kava 2004-2015 (Tallinna Linnavolikogu 13. mai 2004. a  määrus nr 14);

14.  Tallinna ühtse piletisüsteemi ühistranspordi jätkusuutlik arengukava, teenindustaseme normid ning investeeringute ja rahastamise programm 2004-2010 (Tallinna Linnavolikogu 19. juuni 2003. a määrus nr 40);

15.  Lasnamäe linnaosa arengukava;

16.  Mustamäe linnaosa arengustrateegia;

17.  Põhja-Tallinna linnaosa arengukava;

18.  Eesti Keskerakonna ja Ühendus Vabariigi Eest-Res Publica koalitsioonileping Tallinnas 15. märts 2005;

19.   Linnauuringute instituut lõpparuanne: Tallinna elamuasemestrateegia 2000;

20.  OÜ Saar Poll uuring: Tallinna elanike infovajaduse uuring oktoober 2001;

21. Tallinna linna finantsjuhtimise mudel (Tallinna Linnavolikogu 22. augusti 2002. a otsus nr 329);

22. Tallinna Tehnikaülikooli uurimistöö: “Tallinna juhtimise täiustamine”;

23. Tallinna üldplaneering (Tallinna Linnavolikogu 11. jaanuari 2001. a määrus nr 3).

LISA 8

HEATAHTE AVALDUS

23.01.2005 Tallinna Botaanikaaias toimunud ohtlike vedudega seotud riskide vähendamise ümarlaual oli arutlusel ka ühise heatahte avalduse vastuvõtmine osalejate poolt. 

Selle dokumendiga liitudes annate meile märku, et olete Tallinnale partneriks probleemile lahenduse otsimisel.

HEATAHTE AVALDUS

Juba pikemat aega on toimunud tõsine arutelu teemadel, mis puudutavad Tallinna läbivaid ohtlike veoseid ning riske, mis on sellega seotud. Seetõttu tellis Linnavalitsus  Päästeametilt põhjaliku riskianalüüsi, mis on seotud ohtlike veoste kulgemisega linnas ning läbi linna. Analüüsi tulemused näitasid, et ohtude vähendamiseks või ärahoidmiseks on linnas tehtud veel väga vähe. Samas hiljutised sündmused Londonis ilmekalt tõestasid, et üldiste juttude peale aega raisata enam ei ole.

Tallinna linna on koondunud 1/3 Eestimaa elanikkonnast. Meie pealinnas on alati arvukalt välisturiste ning külalisi riigi teistest piirkondadest. Meie kõikide ühine soov on et Tallinnas peaksid kõik saama tunda ennast turvaliselt. Sellepärast Tallinna keskkonna ja turvalisuse küsimused on meile kõigile väga olulised.

Käesoleva avaldusega soovivad sellega liitujad näidata oma tahet leida kõiki osapooli rahuldavaid mooduseid ohtlike veoste ja nende transiidiga seotud ohtude vähendamiseks Tallinnas. Me peame oma ülesandeks leida koostöös selliseid lahendusi, mis välistaksid ohtlike ainete käitlemisel põhjustatud suurõnnetusi Tallinnas, me püüame vähendada riske linnas viibivatele inimestele ja ümbritsevale keskkonnale.

Seetõttu oleme ühel meelel, et:

1. Praegune olukord vajab muutmist;
2. Kasutada tuleks kõiki praktikas realiseeritavaid võimalusi olukorra parandamiseks;
3. Kõik osapooled, keda see probleem puudutab on valmis andma enda poolt parima olukorra parandamiseks.

Anname endale aru, et see töö ei ole kerge, meil on erinevaid huvisid, ent me oleme valmis läbirääkimisteks ja vajalike kompromisside leidmiseks. Meie soov on, et siin oleks üheaegselt nii hea ja rahulik elada kui ka jätkuks soodus ettevõtluskliima. Kõik meie poolt ühiselt ettevõetavad sammud saavad olema põhjalikult läbimõeldud ja kaalutud, me väldime ühepoolseid ning populistlikke otsuseid, kusjuures eesmärk on meil kõigil üks - ära hoida õnnetusi ja vältida alusetuid riske. Selles saame edukad olla ainult siis, kui me eesmärgile püüdleme koos - riigi ja kohalikud võimuorganid, ettevõtjad ning kõik turvalisuse eest muret tundvad inimesed Tallinnas ja selle ümbruses.

